Impian Jelajah Dunia Dorong Gadis Ini Tinggalkan Zon Selesa Dan Keluar Mengembara

Pada tahun lepas saya ada berkongsi kisah pengembaraan Bijan M Baki, seorang gadis Melayu yang telah berhenti kerja dan travel keliling dunia.

Baca perkongsian Bijan: Travel Hampir Setahun, 2 Gadis Berkongsi Kisah Suka Duka Pengembaraan Mereka

Hari ini saya ingin berkongsi kisah seorang lagi traveller Malaysia yang juga telah berhenti kerja dan travel. Dan paling menarik gadis ini sebenarnya adalah partner in crime Bijan.

Mari berkenalan dengan Kim Eng, gadis berbangsa Cina yang turut mengembara bersama Bijan ke serata dunia. Ikuti temubual saya bersama beliau di bawah.

Vocket: Hi Kim Eng. Boleh berikan sedikit info latar belakang Kim seperti nama, umur, status perkahwinan, pendidikan dan kerjaya.

Kim Eng: Nama aku Kim Eng. Mendapat pendidikan di Politeknik Port Dickson and Universiti Putra Malaysia. Sebelum menjadi long term traveller, aku pernah bekerja di syarikat Jepun and juga Perancis.

Vocket: Sejak bila Kim kenal dan berkawan dengan Bijan ni?

Kim Eng: Sejak sekolah menengah dah kenal dia.

Vocket: Macam mana boleh terpengaruh untuk ikut Bijan travel keliling dunia? Adakah memang dah lama ada cita-cita ni atau ada sebab lain?

Kim Eng: Kitorang memang banyak travel sesama sebelum ni. Cita-cita ini tercetus sejak dari kitorang mula gila mengembara masa AirAsia perkenalkan domestic flight sampailah long haul, sampailah AirAsia X.

Kalau kitorang berjaya beli tiket ke destinasi yang berjam-jam (contoh 12 jam), haruslah berjalan tengok negara orang tu paling kurang 2 minggu. Kalau tidak, rugi dan buat penat badan je kan sebab flight pergi balik je dah ambik masa 2 hari.

Tambahan pulak masa kitorang travel masa tu, pasti akan berjumpa ramai long term traveller terutama di Asia, jadi asyik terfikir nak buat macam diorang.

Akhirnya…beginilah, kitorang decide meh buat sama-sama one fine day, sebab nak buat sorang diri, takut.

Baca Rahsia Bagaimana Bijan Menabung Sebelum Berhenti Kerja Dan Travel

Vocket: Bagaimana pula penerimaan keluarga dengan keputusan Kim ni? Adakah mereka setuju atau sebaliknya?

Kim Eng: Aku share dengan keluarga 2 tahun sebelum berangkat tapi 6 bulan sebelum bertolak barulah boleh diterima oleh mereka.

Masih teringat lagi wajah tergamam mak aku di hari bersejarah itu. I’m sorry Ma. Tapi Alhamdulilah dah ok dah semua sekarang. Zaman teknologi kan. Boleh Facetime bila-bila ada wifi.

Yang penting kalau aku akan bergerak ke tempat yang lebih remote, aku ‘pre-m’ dia lebih awal yang aku takkan contact dia untuk satu jangka masa.

Vocket: Apa perasaan Kim bila ambil keputusan berhenti kerja kerana nak travel dengan Bijan?

Kim Eng: Mixed feeling. Excited sebab selama ni kalau travel seminggu dua, bila jumpa dengan orang putih yang long term traveller di mana-mana, envy sangat.

Cuak sebab semua itu tempat baru. Gembira sebab akhirnya dapat  merealisasikan impian dan sedih sebab akan terpisah dengan keluarga dan kawan-kawan.

Vocket: Ada buat persediaan dari segi kewangan sebelum berhenti kerja dan jadi traveller sepenuh masa?

Kim Eng: Semestinya ada. Bila tabung ayam hampir penuh, terus usha tiket.

Vocket: Dalam banyak-banyak negara yang dikunjungi setakat ni, negara atau lokasi mana yang paling banyak surprise bagi Kim?

Kim Eng: Sudan. Sudanese sangat baik orangnya dan sangat menghormati orang lain. Tapi tahap kebersihan mereka sangat memeranjatkan.

Pada aku, Mesir agak kotor tapi rupanya Sudan lagi kotor. Sampah di sana-sini dan mereka boleh menjalani kehidupan seharian tanpa rasa apa-apa walaupun timbunan sampah di hadapan mereka.

Baca: Kisah Bijan Dan Kim Eng Tersekat Di Sudan

Vocket: Bagaimana pula dengan kenangan paling manis sepanjang travel? Part mana yang paling best dan diingati.

Kim Eng: Berjumpa dengan sekumpulan rakyat Malaysia yang kebetulan berada di Nepal untuk program Qurban Nepal 2014 yang dianjurkan oleh Islamic Aid Malaysia (IAM). Itu ialah kali pertama berjumpa dengan orang Malaysia setelah 2 bulan meninggalkan Malaysia.

Lebih menarik lagi, Presiden IAM Encik Zawahir Abdullah membenarkan aku dan Bijan mengikuti acara Qurban di sebuah perkampungan yang terletak di Beningrat.

Walaupun baru kenal dalam beberapa jam dan mempunyai perbezaan umur yang ketara serta latar belakang yang pelbagai, keeratan amat dirasai bersama semua peserta Qurban.

Sehingga kini, kami masih saling hubung-menghubungi antara satu sama lain melalui whatsApp group, FB.

Vocket: Kenangan kelakar ada? Jika ye boleh kongsikan?

Kim Eng: Ini berlaku semasa di Gobi Desert, Mongolia. Hari ke-2 aku duduk seorang diri di tepi yurt/gers menangis sambil bermonolog

“kalau RTW ni susah camni, tak ada tandas, tak ada tempat nak mandi, mungkin aku patut called off je”.

Kemudian, lepas 5 hari tak mandi, bila sampai je kat Orkhon River, kitorang terus campak backpack dan terjun masuk sungai. Dah tak pikir apa dah.

Rene & Mark rakan travel kitorang masa tu pun ikut terjun. Memang kitorang berempat je yang macam orang gila mandi manda siap bersabun dan syampu masa tu dan orang Mongolia yang ada kat tepi sungai semua pelik.

Bila dikenang semula, itu ialah pengalaman yang paling berharga buat diri aku kerana ada negara yang lagi parah dari Mongolia. At least Mongolia cantik giler!!

Biarlah kita ‘melabur’ dengan disajikan pemandangan yang sungguh cantik, dari kita melihat ‘pelaburan’ orang di merata-rata. Aku dan Bijan ada pepatah kitorang selalu cakap, “biar terpijak najis binatang, jangan terpijak najis orang”.

Baca: Bagaimana Travel Banyak Mengubah Persepsi Kim Eng

Vocket: Kata orang, nak tahu perangai sebenar seseorang travel lah bersama. Bagaimana pengalaman Kim sendiri tentang ini? Ada berlaku salah faham dan masam muka masa korang travel bersama?

Kim Eng: Mahu tidak? Kena pulak travel dengan Bijan gila yang tak pernah serius tu. Small fight itu memang perkara biasa bagi kami berdua terutama bila berbeza pendapat.

Dua-dua nak menang, masing-masing tak nak mengaku kalah. Tapi sebab masing-masing tahu we have no one else but each other to rely on, selalunya kitorang patch up selepas masing-masing step back sekejap and put across apa yang ada di dalam hati untuk elak salah faham.

Apa yang kitorang praktikan ialah saling hormat-menghormati antara satu sama lain dan bersikap professional dalam menangani situasi.

Vocket: Bagaimana pula dari segi kesukaran dan cabaran? Apakah yang paling sukar yang pernah dilalui di sepanjang bergelar seorang traveller sepenuh masa?

Kim Eng: Dari segi cabaran, tidak dinafikan sebagai kaum hawa kadang-kadang warga tempatan akan cuba mengambil kesempatan dan kita kena pandai untuk Say No tanpa buat mereke kecil hati.

Body language memainkan peranan yang penting. Selain itu semasa border crossing kerana kitorang banyak buat overland dari negara ke negara. Jadi immigration kadang-kadang jarang jumpa Malaysian.

Masa di Turki nak cross ke Greece, kena tahan lama di immigration. Kitorang je orang asing dalam bas tu. Yang lain semua orang Turki tak pun Greece.

Kalau di Afrika lagi pulak kerana banyak negara-negara di Africa tidak pernah dengar nama negara kita dan tidak percaya yang kita ada free visa.

Contohnya semasa border crossing dari Tanzania ke Malawi, kitorang kena nunggu hampir sejam untuk pihak imigresen tempatan mencari dan mengesahkan informasi mengenai no visa required.

Paling sukar bagi aku ialah bila kita tidak boleh menghubungi kaum keluarga, tak ada wifi dan telefon pulak tak ada coverage, sebab aku rapat dengan ahli keluarga dan sentiasa berhubung dengan mereka sekurang-kurangnya seminggu sekali.

Aku ada share cerita ni dalam FB Page Mencari Utopia- Bijan dan Kim.

Vocket: Boleh kongsikan juga apakah perkara-perkara atau aktiviti yang selama ni korang tak pernah buat, tapi berjaya buat sepanjang travel kali ni.

Kim Eng: Memang ada. Inilah aktiviti yang kitorang dah berjaya buat sepanjang travel ni.

Ini adalah antara pengalaman- pengalaman baru yang takkan dilupakan.

Vocket: Apakah perkara positif yang diperolehi sepanjang jadi traveller sepenuh masa?

Kim Eng: I realise that pleasing everybody else is not the way to be happy. Live Your Life the way you want it to be. Stop worrying about what others think how you should leave your life coz it doesn’t matter.

What matters is what you think made you happy. There is a whole new world to explore out there. And we don’t need much really, just shelter, clothes and food. Everything else can be worked around it.

Vocket: Bagaimana pula dari segi orang-orang yang ditemui di jalanan. Siapakah yang paling Kim ingati dan kenapa?

Kim Eng: Susahnya nak jawab soalan ini. Semua orang yang aku jumpa sepanjang 17 bulan di 23 negara ni, masing-masing aku rasakan keluarga.

Ikatan ukhuwah yang terjalin hingga hari ini membuatkan aku rasa nak sangat pulang ke tempat mereka. Bersyukur diberi peluang mengenali mereka.

Vocket: Sepanjang travel, ada tak buat kerja part time di mana-mana lokasi?

Kim Eng: Tak ada buat masa ni. Mungkin suatu hari nanti.

Vocket: Apa plan atau rancangan korang seterusnya lepas ni? Jika boleh share sikit.

Kim Eng: Kitorang sedang dalam proses mendokumenkan pengalaman Overland Cairo To Cape Town yang ambil masa 5 bulan. Jadi memang dalam perancangan nak terbitkan buku. Kalau tak ada aral melintang, mungkin pertengahan tahun boleh siap.

Lagi satu kitorang nak repeat beberapa negara, tapi kali ini nak ajak kawan-kawan yang mempunyai minat yang sama. Contohnya pergi Serengeti masa migration atau mungkin berkhemah sambil layan sunrise dan sunset dan main sand boarding di Namibia.

Beri peluang orang Malaysia untuk experience African Safari dan melihat sendiri kecantikan Afrika. Tengoklah nanti macam mana. Kalau dah firm nanti, kitorang share kat Page Mencari Utopia- Bijan & Kim.

Vocket: Ada pesanan atau tips yang ingin dikongsikan kepada pembaca Vocket yang ingin travel seperti yang telah korang berdua lakukan ini?

Kim Eng: Percaya pada diri sendiri yang korang boleh buat. Sebab sebenarnya tak susah dan tak jugak macam ‘wowww’.

Instead of kita pergi travel setiap tahun ke tempat-tempat yang berlainan selama beberapa hari atau beberapa minggu, kita simpan niat itu dan duit yang diperuntukkan itu kita masukkan dalam tabung ayam agar cepat penuh. Jadi kita compress semua tu dan buat dalam setahun dua.

Sama je, cuma kalau orang lain dah sampai, kita cuma lambat sikit. Bila tabung ayam dah agak penuh, beli tiket kapal terbang dan off you go.

Vocket: Apa info tambahan lain yang ingin dikongsikan?

Kim Eng: Jangan menjadikan bahasa asing antara penghalang untuk kita mengembara. Bukan semua negara guna Bahasa Inggeris. Orang kulit putih tak semestinya cakap berabuk-abuk.

Orang dari Paris, Germany pun kita panggil orang putih kan. Depa pun ada yang tak reti. Eventually, body language, jari jemari juga yang digunakan.

Vocket: Baiklah Kim, terima kasih atas perkongsian kali ini. Saya dan team Vocket mengucapkan selamat mengembara buat korang berdua.

Bagi anda yang ingin terus mengikuti perkongsian pengalaman travel 2 gadis ini, boleh ke FB Page Mencari Utopia – Bijan Dan Kim Eng.

Baca lagi Perkongsian Pengalamana Bijan Dan Kim Eng Sertai Kumpulan Sukarelawan Membantu Pelarian Syria

LIKE dan FOLLOW Vocket di Facebook serta Instagram


Tak Perlu Tunggu Kaya Untuk Travel. Lelaki Ini Telah Buktikan

Nota Editor: Catatan ini asalnya telah dikongsikan di Facebook Mazlan Zonan, seorang pengembara sepenuh masa secara backpacker. Kami kongsikan semula di sini dengan izin dari penulis. Semoga ia memberi inspirasi kepada anda untuk keluar dari zon selesa.

Cerita ni untuk kawan-kawan yang selalu cakap;
“Ko boleh la. Mak bapak ko kaya”,
“Ko banyak duit ape de hal”
“Ko ade mak datin bela ke bley jalan tak berhenti-henti?”
“Mana ko dapat duit tok berjalan?”

Jalan kaki dari Malaysia ke Thailand. Hahaah. Nasib la hidup tak de planning. Seb bek dapat travel partner last minit. Hahaha.

Siapa yang kenal aku time aku belajar je tau camne situasi kewangan aku. Camne struggle aku cari duit untuk study. Camne aku ‘pow’ budak-budak hostel punya kupon makan kat dewan dining sebab aku tak de budget tok makan kat Uptown (UiTM Sri Iskandar).

Camne aku bayar duit yuran lawatan pakai duit syiling hasil jual rokok dan nasi lemak (tak caya tanya lecture aku), camne aku tiap cuti semester kerja kat KLCC. Tiap hari ‘pow’ budak-budak pompuan kat tempat kerja belanja makan. Thanks tok kawan-kawan yang lalui benda ni sama-sama dengan aku. Tak penah lupa korang.

Kerjaya dan vespa yang tinggal kenangan.

Ye aku pernah berkerjaya, gaji selesa, rumah selesa, kereta selesa. Tapi tu cerita lama. Cerita lebih 2 tahun lepas sebelum aku decide untuk ubah cara pemikiran aku which is “tak kerja proper tak boleh hidup”, sebelum aku jadi fulltime traveler.

“Once you have traveled, the voyage never ends, but is played out over and over again in the quietest chambers. The mind can never break off from the journey” – anonymous

Mula-mula aku travel aku habiskan duit simpanan aku, aku jual vespa aku, aku jobless dan travel nonstop dalam dan luar negara selama hampir setahun sampai simpanan aku habis.

Dengan berbekal RM1400 (pinjam mak aku) dan tiket satu hala ke Korea berharga RM201 aku fly ke Korea. Atas bantuan kawan-kawan aku kerja kat guesthouse kat sana untuk sekadar tempat tinggal dan makan. Plan nak stay sebulan dua kat Korea terpaksa di extend sebab aku tak dapat buat profit dan akhirnya aku stay Korea sampai 7 bulan. Hahahah!

Duduk kat tepi sungai berejam-rejam takde buat apa-apa tengok air mengalir buat aku tenang. Lari sekejap dari kesibukan kota Seoul, bandar yang tak penah penat.

Kadang-kadang aku berharap aku boleh jadi macam air sungai just go with the flow. Tapi ikan mati je yang go with the flow. Ikan hidup akan terus bertahan melawan arus. Jadi life ni ada choices kita yang pilih. Kalau go with the flow apa beza dengan ikan mati?

People wait for whole week for weekend, the whole year for year’s ends break/summer break and the whole life for happiness. I got all of it without waiting because I chase it, I’m traveling. Winter, be nice to me.

Bila kita keluar dari zon selesa baru kita kreatif, pikir camne jalan cari duit. Aku keluar dari Korea berbekal sikit duit untuk sambung travel ke negara lain. Next country untuk mencuba nasib Turkey/Portugal/Ausi/Canada.

Dah seminggu kat KL. Hactic week. Merempat kat macam-macam tempat, tidur sepah-sepah dari rumah kawan-kawan, hotel 4 star sampai lah dalam kereta tidur berteman nyamuk. Now time to leave menuju negeri Jelapang Padi Kedah sebelum masuk ke negara Gajah Putih. For those yang ajak lepak tapi tak sempat sorry for that.

Bila nak berhenti berjalan? Sampai bila kaki ni dah tak mampu melangkah sampai daun-daun kering dan bebatuan kat jalanan dah tak menarik minat aku lagi.

Sebab kita berjalan bukan sekadar berjalan. Kita menikmati perjalanan kita. Pahit manis just enjoy it.  Takde istilah kena kaya dulu baru boleh berjalan sebab yang penting adalah surviving skill dan ilmu sebab Abah aku tak tinggalkan harta selain ilmu cari duit yang dia ajar.

BACA: Road Trip Keliling Dunia, Gadis Malaysia Berkongsi Kisah Tersekat Di Sudan

BACA juga: 33 Tips Travel Bakal Buat Percutian Anda Lebih Mudah Dan Meriah!

LIKE dan FOLLOW Vocket di Facebook serta Instagram


Travel Solo Lebih Sebulan Melalui Vietnam Ke China Memberi Makna Berbeza Buat Lelaki Ini

Kisah sewaktu pengembaraan beliau yang telah melihat secara lebih dekat kehidupan masyarakat yang mengamalkan perkahwinan tradisi pelik di tanah besar China pernah tersiar di Vocket beberapa bulan lepas.

Kini Vocket berjaya mendapatkan sisi lain daripada pengalaman kembara lelaki ini yang telah beliau sudi kongsikan. Ikuti temubual Vocket bersama si pengembara misteri Saya Reez di bawah;

Keretapi Thailand (State Railway of Thailand) bagi laluan Butterworth ke Bangkok berhenti di Pos Kawalan Imigresen Padang Besar bagi urusan cop passport

“Walau dihentak dan dihenyak, bertahanlah. Seringkali, itu sahaja pilihan yang ada.”  (Ta Prohm @ Tomb Raider Temple, Siem Reap, Cambodia)

Matahari terbit di Kampong Cham, Kampot, Cambodia

Sebuah bangunan lama yang merupakan bekas pusat kasino di Bokor National Park, Kampot, Cambodia

Suasana di gerabak kelas ketiga Keretapi Vietnam (Vietnam Railway)

Vocket: Hi Reez. Boleh berikan sedikit info latar belakang Reez seperti nama, umur, status perkahwinan, pendidikan dan kerjaya.

Saya Reez: Seorang introvert yang suka travel dan memerhatikan gelagat manusia. Saya mengongsikan cerita travel di Hadrata.com.

Vocket: Sejak bila Reez mula minat travel? Dan kenapa Reez memilih untuk travel? Adakah kerana faktor tertentu?

Saya Reez: Minat untuk travel dipupuk sejak di bangku sekolah lagi. Saya bukan datang daripada keluarga senang, jadi kami tiada istilah percutian keluarga setiap tahun seperti orang lain. Maka saya akan mengambil peluang mengikuti rombongan bersama rakan-rakan yang dianjurkan oleh pihak sekolah untuk membolehkan saya berjalan melihat tempat orang.

Pada saya, travel adalah salah satu guru yang paling ampuh. Ia tidak mengajar saya teori semata-mata tetapi yang lebih penting ialah pengajaran dan iktibar yang saya dapat melalui pengalaman langsung semasa travel tersebut.

Vocket: Adakah travel adalah hobi Reez?Atau ia adalah salah satu daripada cita-cita Reez?

Saya Reez: Buat masa sekarang, dengan kapasiti yang saya ada, saya travel sebagai memenuhi salah satu hobi dan minat. Tetapi bukan sekadar hobi yang memanfaatkan diri sendiri semata-mata.

Untuk jangka masa panjang, saya berhasrat semoga melalui perkongsian pengalaman saya yang tidak seberapa semasa travel akan mampu memberikan kesedaran kepada orang lain supaya jangan travel untuk berseronok sahaja.

Kita travel untuk melihat apa yang ada di luar sana dan jika baik, salurkan cadangan kepada pihak tertentu di negara kita supaya akhirnya kita juga boleh jadi bagus seperti negara yang dilawati.

Cadangan itu tidak semestinya bombastik dan besar. Ia mungkin boleh dimulakan dengan kecil-kecilan seperti mencadangkan kepada pihak universiti supaya status “Pelajar” di kad pelajar di tulis juga dengan Bahasa Inggeris kerana terdapat sesetengah tempat di luar negara memberikan diskaun kepada pelajar.

Jangan sekadar jadi pemerhati dalam pembangunan negara sebaliknya kita boleh sama-sama berganding bahu dengan kapasiti yang kita ada untuk menyumbang idea yang mungkin boleh dimanfaatkan oleh negara hasil daripada pemerhatian kita semasa travel.

Melihat negara kita maju dan pada masa yang sama pemikiran rakyatnya terbuka dan matang berhujah (termasuk sewaktu berbincang di forum/platform online) adalah merupakan cita-cita saya.

Dipendekkan cerita, bolehlah dikatakan dengan travel, saya dapat memenuhi tuntutan hobi dan minat (jangka masa pendek) dan sekaligus cita-cita saya (jangka masa panjang).

Keretapi Vietnam bagi perjalanan Ho Chi Minh City (Saigon) ke Da Nang

Antara bangunan lama dan bersejarah yang terdapat di Hoi An Ancient Town, Vietnam

“Jadilah pemimpin yang adil, hapuskan yang batil. Kelak hidupmu dijulang, matimu di kenang.” (Tugu Ho Chi Minh, Hanoi, Vietnam)

Keretapi China (China Railway) bagi perjalanan Hanoi, Vietnam ke Nanning, China. Passport akan dicop keluar daripada Vietnam di Stesen Keretapi Dong Dang dan dicop masuk ke China di Stesen Keretapi Pingxiang

Orang ramai berbaris panjang dan memenuhi segenap ruang ticketing hall di Stesen Keretapi Nanning. Keretapi adalah merupakan antara pengangkutan awam utama di China, maka tidak hairanlah ticketing hall di setiap stesen keretapi sentiasa penuh.

Keretapi laju di China (China Railway Highspeed, CRH) bagi perjalanan Nanning ke Guangzhou.

P/s: Terdapat kawasan di China mempunyai lebih daripada satu stesen keretapi. Oleh itu, adalah amat penting untuk menentukan secara tepat di mana keretapi yang dinaiki akan bertolak dan tiba.

Vocket: Baru-baru ni Reez telah travel selama sebulan lebih. Boleh kongsikan berapa bulan secara tepat, route dari mana hingga ke mana dan jenis kenderaan yang digunakan?

Saya Reez: Saya travel melalui jalan darat sepenuhnya selama 6 minggu daripada Kuala Lumpur ke China merentasi Indochina iaitu Thailand, Cambodia, Vietnam dan juga ke Hong Kong.

Di China saya meneroka beberapa provinsi seperti Guangxi, Guangdong, Hunan, Sichuan dan Yunnan. Kemudiannya saya terbang kembali ke Malaysia daripada Kunming di akhir trip.

Pelbagai jenis pengangkutan berbeza saya gunakan sepanjang trip ini seperti bas, mini bas, keretapi, keretapi laju, motorsikal, teksi motorsikal, skuter elektrik, basikal, tuktuk dan teksi. Tidak ketinggalan “mode pengangkutan” seorang backpacker iaitu berjalan kaki.

Vocket: Mengapa memilih untuk travel dari Kuala Lumpur hingga China?

Saya Reez: Sejujurnya saya tidak mempunyai apa-apa matlamat khusus pada awal merancang trip ini. Yang saya tahu, saya ingin travel, itu sahaja. Ke mana-mana pun tidak mengapa.

Hinggalah saya terbaca mengenai trip Hafiz Chan yang mengembara dengan keretapi daripada Malaysia ke Beijing. Trip Hafiz Chan tersebut telah menginspirasikan saya merancang trip ini dengan lebih terperinci.

Akhirnya setelah kajian lanjutan dibuat, saya memuktamadkan route dengan menggugurkan Beijing mungkin sebab saya tidak sukakan sangat suasana bandaraya dan jaraknya yang terlalu jauh. Sebaliknya trip saya hanya memfokuskan kepada kawasan barat daya, tengah dan selatan China.

Selain itu, carian di google atas kata kunci “provinsi tercantik di China” yang memberikan jawapan “Yunnan” adalah salah satu faktor saya menghabiskan 1/3 tempoh trip (2 minggu) di provinsi berkenaan.

Setelah saya memuktamadkan route dan membaca perkongsian pengalaman di internet, baharulah saya sedar travel di China bukanlah mudah bagi mereka yang tidak fasih berbahasa Cina. Tapi saya teruskan juga trip ini sebab saya percaya dari kepayahan itu nanti banyak lagi pengalaman mengenai hidup yang dapat saya timba.

Suasana malam paling indah. Panorama 360 darjah kota batu bertemankan cahaya dan neon metropolitan di ketinggian 428 meter daripada paras laut.

(The Sky Terrace 428, Victoria Peak, Hong Kong)

Suasana pagi sewaktu matahari terbit di dataran salah sebuah stesen keretapi di China.

Keretapi China (China Railway) perjalanan Guangzhou ke Changsha.

Sejumlah hampir 1,000 anak tangga perlu dijejaki sebelum sampai ke Tianmen Cave di Tianmen Mountain National Park, Zhangjiajie, Provinsi Hunan, China.

Pengunjung menyusuri laluan binaan manusia di tebing Gunung Tianmen.
(Tianmen Mountain National Park, Zhangjiajie, China)

Aktiviti penduduk di Tuo Jiang River yang mengalir di Fenghuang Ancient Town.

Penduduk tempatan menjual hasil kerja tangan di laluan pejalan kaki.
(Fenghuang Ancient Town)

Panorama Fenghuang Ancient Town. Rekabentuk tradisional bangunan masih dikekalkan dan lebih menonjol apabila disimbahi pancaran matahari lewat petang.

“Sejarah tidak lebih daripada sekadar bahan bacaan yang membosankan jika kita gagal menghayati pengorbanan dan penat lelah di sebaliknya.”

Panorama malam di Hong Bridge, Fenghuang Ancient Town.

Vocket: Bagaimana dengan tempat tinggal dan makanan di sepanjang tempoh travel? Reez tinggal di mana (ie hotel / couchsuring) dan makanan pula bagaimana? Adakah sukar mendapatkan makanan halal? Jika ye, apakah alternative bagi Reez?

Saya Reez: Kebanyakannya saya memilih menginap di dorm sebab lebih menjimatkan dan berpeluang berinteraksi dengan rakan dorm yang lain. Tetapi ada juga beberapa lokasi yang tidak terdapat dorm, saya tiada pilihan dan perlu memilih bilik peribadi. Selain itu, saya juga couchsurfing di 3 lokasi di sepanjang trip ini.

Berkenaan makanan halal, saya telah buat persediaan dengan membawa bekalan secukupnya daripada Malaysia. Saya tahu terdapat kawasan yang akan saya pergi nanti adalah di luar kawasan bandar utama dan mungkin tidak ramai komuniti Islam.

Vocket: Di sepanjang pengembaraan, apakah perkara paling manis bagi Reez?

Saya Reez: Semua yang ditempuhi sepanjang trip adalah manis belaka pada saya. Yang sesungguhnya manis tu memang manislah — jumpa kawan baru, tiba-tiba muncul orang boleh berbahasa Inggeris untuk kita bertanya, penduduk kampung izinkan kita caj skuter elektronik yang kehabisan tenaga, orang belanja makan, host couchsurfing tak berkira dan sangat membantu, jumpa kedai makanan halal, jumpa travel buddy jadi boleh share tambang tuktuk—dan banyak lagi.

Tapi kenangan yang kurang manis pun tidak kurang tetap membekas di hati — hampir kena scam (tapi berjaya digagalkan) oleh pekerja di kaunter informasi stesen keretapi, bergaduh dengan receiptionist hotel sebab tak mesra, tidur di upper berth keretapi, masuk tandas yang sudahlah terbuka kemudian kotor pula, tidur ditemani nyamuk di stesen bas, kena jerit dengan rakan dorm sebab guna pengering rambut jam 6.00 pagi, sesat jalan dan google map tidak berfungsi, subscription data plan tamat tempoh, beratur panjang nak masuk tourist attraction atau beli tiket keretapi, angkat backpack berpuluh kilogram sambil menapak berkilometer dan banyak lagi—kemanisannya mungkin bukan pada ketika saya menghadapinya tetapi selepas itu.

Ia akan menjadi suatu yang manis untuk dikenang-kenang dan jadi bahan cerita pada masa depan untuk dikongsikan. Kalau semua pengalaman best je, bosan jugak kan?

Vocket: Bagaimana pula dari segi kesukaran dan cabaran? Apakah yang paling sukar yang Reez pernah lalui?

Saya Reez: Paling sukar dan mencabar yang saya perlu lalui ialah berkomunikasi dengan penduduk tempatan. Tidak kiralah sama ada mahu bertanya arah, mahu membeli tiket kenderaan awam, mahu bertanya mana satu tandas lelaki, hendak beli reload telefon bimbit dan sebagainya.

Ini kerana sebilangan besar daripada mereka tidak fasih berbahasa Inggeris. Maka ada ketika terjadilah perbualan antara ayam dan itik dengan gambar, tulisan, gaya badan dan ajukan bunyi-bunyian menjadi perantara antara kami.

Baca: Gadis Ini Berkongsi Itinerari Lengkap Travel Dengan Keretapi Dari Malaysia Ke Chiang Mai

Keretapi China (China Railway) perjalanan Lijiang ke Kunming.

Matawang yang digunakan – Thailand Baht (THB), Cambodia Riel (KHR), Vietnam Dong (VND), Hong Kong Dollar (HKD), Chinese Yuan (CNY) dan US Dollar (USD).

P/s: Buku merah jangan lupa bawa. Moga-moga belum tamat tempoh

Keadaan di gerabak hard sleeper China Railway. Terdapat 3 jenis berth iaitu lower, middle dan upper.

Pemandangan laluan penumpang di gerabak hard sleeper China Railway.

Pemandangan laluan penumpang di gerabak soft sleeper China Railway. Biasanya soft sleeper dilengkapi dengan kabin berpintu. Setiap kabin hanya terdapat 4 penumpang dengan 2 jenis berth iaitu lower dan upper.

Vocket: Ada pernah lalui peristiwa lucu?

Saya Reez: Penumpang bas ekspess yang saya naiki daripada Chengdu ke Jiuzhaigou bergaduh di dalam bas hanya kerana berebut tempat duduk. Mereka bukan sekadar bertikam lidah sebaliknya satu keluarga bergaduh tarik rambut dan melibatkan sentuhan fizikal.

Kedua-dua pihak membawa kes ke balai polis dan ia turut melibatkan semua penumpang bas tersebut. Akibatnya bas bergerak lewat 2 jam 15 minit daripada jadual asal.

Selain itu, menggunakan “tandas terbuka” di China adalah juga sesuatu yang melucukan untuk saya. Teringat kisah saya meluru masuk tandas di stesen keretapi di Changsha. Ia sangat kotor dan orang yang menunaikan hajat pula tidak menutup pintu.

Saya jadi kaget sebab tidak pernah berhadapan situasi sebegitu dan terus keluar dalam keadaan menahan kencing. Itu belum lagi kisah “tandas longkang” yang sememangnya terbuka, tiada pintu dan penghadang antara kubikel bersebelahan hanyalah setinggi pinggang. Boleh buat pundi kencing pun segan nak keluarkan isinya.

Vocket: Bagaimana pula dari segi orang-orang yang Reez temui di jalanan. Siapakah yang paling Reez ingati dan kenapa?

Saya Reez: Ramai yang membantu saya sepanjang trip ini dan saya ingati semua mereka. Mana mungkin saya melupakan orang yang membantu saya di waktu kesusahan.

Walau bagaimanapun, antara yang paling diingati adalah bantuan seorang gadis berusia awal 20-an bernama Yuen di Stesen Keretapi Nanning, China.

Nanning adalah destinasi pertama saya di China (masuk dari arah Hanoi, Vietnam) dan saya ketika itu memang tiada langsung “nyawa” untuk hidup sendiri iaitu internet/data plan.

Masalah komunikasi pula menyebabkan saya betul-betul tertekan dan hampir berputus asa (tidak boleh guna google translate sebab belum beli simkad walau sudah subscribe perkhidmatan VPN).

Mujurlah muncul Yuen ketika itu yang membantu hingga saya berjaya membeli tiket keretapi ke Guangzhou.

Saya turut kisahkan pengalaman ini dalam catatan khas di facebook page saya, Hadrata.com

“Jangan hidup atas ekspektasi orang lain. Buat perkara yang anda rasa betul walau semua orang kata anda salah.”
(Mirror Lake, Jiuzhai Valley National Park, Jiuzhaigou, Provinsi Sichuan, China)

“Manakan mungkin satu kebenaran boleh dihakis walau seribu orang mahu memadamnya. Diakhirnya, kebenaran pasti terjelma seperti sebuah tasik yang jernih memantulkan objek di sekelilingnya.”
(Rhinoceros Lake, Jiuzhai Valley National Park, Jiuzhaigou, Provinsi Sichuan, China)

Keretapi China (China Railway) perjalanan Chengdu ke Kunming.

Suasana awal pagi ketika melewati celahan bangunan lama di Lijiang Old Town, Provinsi Yunnan, China.

Lugu Lake, juga dikenali dengan jolokan Negara Perempuan kerana puak Mosou yang mendiami kawasan ini masih mengekalkan tradisi mengutamakan nasab ibu.

Vocket: Bagaimana dengan persediaan Reez untuk setiap trip? Bagaimana Reez kumpul duit dan berapa lama?

Saya Reez: Saya tentukan route dan daripada situ saya akan lakukan kajian lebih mendalam bagi lokasi yang dipilih (tripadvisor, wikitravel, wikipedia, forum online – facebook group dll).

Kemudiannya saya akan dapatkan maklumat mengenai pengangkutan dan penginapan (hostelworld.com, booking.com dll). Yang paling penting, saya pastikan membeli travel insurance yang bersesuaian dengan keperluan dan gaya travel saya (saya tidak akan travel tanpanya).

Sumber dana untuk saya travel ialah melalui simpanan dan tabungan. Alhamdulillah saya mempunyai simpanan yang mencukupi untuk terus travel tanpa perlu menunggu lama atau menjejaskan perancangan travel. Ini kerana ada ketika saya akan menyimpan lebih sedikit di sepanjang tempoh saya tidak travel.

Vocket: Bagaimana pula penerimaan keluarga dengan keputusan Reez untuk keluar mengembara dan tinggalkan tanahair?

Saya Reez: Alhamdulillah, mereka menyokong dan tidak menghalang.

Vocket: Dari pengalaman lepas, Reez lebih suka travel solo atau secara berkumpulan?

Saya Reez: Jika diberikan pilihan, saya lebih suka travel solo. Walau bagaimanapun, saya tidak menolak untuk travel secara berkumpulan dengan syarat bersama ahli kumpulan yang telah mengenali perangai saya.

Kebimbangan saya bukanlah mereka akan menyusahkan saya tetapi lebih kepada kemungkinan saya pula yang akan memberikan kesulitan kepada mereka.

Vocket: Ada perancangan lain untuk travel lagi selepas ini? Jika ada dan tak kisah, boleh kongsikan?

Saya Reez: Insya Allah, jika tiada aral melintang baki tahun 2015 akan mengunjungi dua buah negara. Antara projek utama tahun 2016 pula ialah trip jalan darat di negara Asia Selatan. Selain daripada trip-trip yang disebutkan, belum beli tiket kapal terbang lagi.

Selain itu, saya turut merancang satu projek besar di penghujung tahun 2016 tetapi bergantung kepada kecukupan dana/tabungan dan beberapa hal pentadbiran lainnya. Berharap supaya projek ini dapat direalisasikan. Pohon doakan saya.

“Hidup ini bukan untuk kita sahaja.”
(Lugu Lake, Provinsi Yunnan, China)

Langit membiru, awan bergumpalan, air yang jenih, udara yang segar, gunung beralun;
“Maka nikmat Tuhan kamu yang manakah yang kamu dustakan?”
(Lugu Lake, Provinsi Yunnan, China)

Acah-acah photoshoot edisi sempena Hari Kemerdekaan Malaysia ke-58. Bendera Malaysia itu ialah cenderamata untuk host couchsurfing, pinjam sekejap buat props.

“Di pelusuk bumi manapun kamu berada, jangan dilupa tanahairmu.”
(Lugu Lake, Provinsi Yunnan, China)

Vocket: Boleh kongsikan perubahan hidup selepas setiap trip?

Saya Reez: Saya dapat lebih ramai kenalan baharu dengan minat yang sama dan kami selalu berinteraksi serta bertukar-tukar fikiran mengenai travel. Banyak ilmu baharu yang kami sama-sama kongsikan meliputi tip dan perancangan travel, perkongsian info promo syarikat penerbangan, perbincangan masalah yang dihadapi berkaitan travel dan banyak lagi.

Malahan ada yang mengakui membeli travel insurance selepas tersentak dengan tindakan saya “mengkritik dan menempelak” mereka yang tidak sedar akan kepentingan perlindungan diri sewaktu travel.

Walau agak sedikit “keras”, namun jika ia mampu mendidik dan menimbulkan kesedaran, saya kira ia sesuatu yang baik dan positif. Selain itu, ada yang mengatakan mereka rasa bersemangat untuk travel selepas membaca pengalaman yang saya kongsikan.

Saya juga ada menerima jemputan sebagai speaker untuk berkongsi pengalaman travel solo bagi program bersama pesalah juvana. Ada juga yang memohon bantuan dan pendapat saya sebagai input bagi menjayakan projek dokumentari yang mereka ingin terbitkan.

Selain itu, rakan-rakan pula menyarankan supaya saya membukukan pengalaman travel saya. Bercakap mengenai buku, saya telah menerima tawaran menerbitkan buku daripada 2 syarikat. Walau bagaimanapun, buat masa ini saya belum bersedia ke arah itu kerana tuntutan komitmen yang lain.

Vocket mengucapkan terima kasih atas kesudian Saya Reez untuk berkongsi kisah travel beliau ini. Jika anda berminat untuk ketahui kisah kembara lelaki introvert ini dengan lebih lanjut, boleh ikuti siri kembara dan coretan pengalaman beliau di Hadrata.com.

Baca lagi kisah beliau: Kembara Ke China Menemukan Lelaki Ini Dengan Kaum Mengamalkan Perkahwinan Tradisi Pelik

LIKE dan FOLLOW Vocket di Facebook serta Instagram


6 Aktiviti Bermanfaat Anda Boleh Lakukan Sepanjang Perintah Kawalan Pergerakan

Pastinya anda di rumah sudah mula berasa bosan dan tidak tahu ingin buat apa ketika Perintah Kawalan Pergerakan ini, bukan?

Sebenarnya banyak aktiviti yang boleh dilakukan di rumah bersama keluarga ataupun rakan anda untuk menghilangkan kebosanan. Tidaklah hanya berjalan ke bilik tidur, ruang tamu dan dapur sahaja.

Kami senaraikan beberapa aktiviti bermanfaat yang anda boleh lakukan sepanjang perintah ini dilaksanakan.

Buat anda yang tidak tahu ingin buat apa, anda bolehlah tonton pelbagai rancangan menarik di kaca TV ataupun di iflix dan Netflix. Jika anda pengguna Netflix, anda boleh tonton pelbagai drama siri yang menarik atau tonton dokumentari yang boleh menambahkan ilmu pengetahuan anda.

Kami dengan konfiden-nya percaya bahawa lebih banyak masa anda luangkan dengan kami, lebih terkawal masalah Covid-19 di negara ini. Jadi #DudukRumahDiamDiam layan #iflix tanpa henti ✌https://t.co/iVFZw5XeDx#PerintahKawalanPergerakan #FlattenTheCurve #Covid19 #iflixPercuma pic.twitter.com/oZSpQHQgwq

— iflix Malaysia (@iflixMY) March 20, 2020

Selain itu, anda juga boleh menonton pelbagai rancangan menarik di iflix. Untuk pengetahuan anda, Iflix kini membenarkan anda menonton rancangan di iflix secara percuma.

Ini saatnya anda meluangkan masa untuk baca buku yang lama berada dalam rak buku anda. Anda boleh baca pelbagai jenis buku yang pastinya sedikit sebanyak akan membuatkan anda berfikir lebih kotak dan fokus.

Jika anda tiada buku untuk dibaca, jangan risau kerana anda boleh baca lebih 13.2 juta bahan digital secara percuma yang disediakan oleh Perpustakaan Negara Malaysia. Anda hanya perlu muat turun aplikasi Libby dalam telefon pintar anda.

Apa kata anda cuba resipi baru dan serlahkan skill anda di rumah. Jika anda tidak pandai masak, ini masanya anda belajar dan polish skill anda agar boleh memasak.

Roti Goreng Carbonara . . Bahan2/Ingredients: 🌕1 biji bawang holland (1 holland onion) 🌕200g isi ayam cincang (200g ground chicken) 🌕2 tin kecil sos carbonara (2 small can carbonara sauce) 🌕1/2 cawan susu segar (1/2 cup fresh milk) 🌕roti sandwich (sandwich bread) . . . . No prejudice. All materials (excluding music) owned by Rasapop PLT. All characters created are fictional and not associated with any individual or parties. #food #foodie #minum #juice #malaysia #kualalumpur #tasty #healthy #drink #2019 #eat #recipe #resepi #masak #dapur #dessert #appetizer #carbonara #fried #rotigoreng

A post shared by  Khairulaming (@khairulaming) on Feb 18, 2020 at 8:32pm PST

Roti Sangkaya . . Bahan2/Ingredients: 🌕6 daun pandan saiz kecil (6 small size pandan leaves) 🌕1/2 cawan air (1/2 cup water) 🌕 1 biji telur (1 egg) 🌕1 sudu gula melaka (1 tbsp palm sugar) 🌕2 sudu gula putih (2 tbsp sugar) 🌕3/4 kotak kecil santan (3/4 small box coconut milk) 🌕 Pewarna hijau (Green food colouring) 🌕 Garam (Salt) 🌕1 sudu tepung jagung (1 tbsp corn starch) . . . No prejudice. All materials (excluding music) owned by Rasapop PLT. All characters created are fictional and not associated with any individual or parties. #food #foodie #minum #juice #malaysia #kualalumpur #tasty #healthy #drink #2019 #eat #recipe #resepi #masak #dapur #rotisangkaya #sangkaya #bread #dessert

A post shared by  Khairulaming (@khairulaming) on Oct 16, 2019 at 9:37pm PDT

Mana tahu lepas ini anda memasak boleh jadi hobi anda pada setiap hujung minggu. Anda bukan sahaja boleh baca resipi di The Vocket, tetapi anda juga boleh lihat video resipi di YouTube.

Bila kali terakhir anda meluangkan masa bersama keluarga anda? Pastinya disebabkan sibuk dengan kerja, anda jarang meluangkan masa bersama keluarga.

Apa kata anda keluarkan permainan lama anda seperti congkak, jutaria, batu seremban dan pelbagai lagi dan main permainan tersebut bersama keluarga anda. Mesti seronok bermain bersama keluarga.

Anda sudah bosan dengan dekorasi rumah anda? Gunakan waktu ini untuk mengubah dekorasi rumah anda.

Anda tiada idea untuk menyerlahkan kreativiti anda? Apa lagi, anda boleh baca di sini untuk melihat dekorasi yang ada untuk anda memulakan langkah menghias rumah anda. Kiranya raya nanti tidak perlulah pening kepala nak menghias rumah.

Jangan kata hanya keluar rumah dan pergi gym sahaja boleh bersenam. Walaupun dalam Perintah Kawalan Pergerakan, kita haruslah menjaga kesihatan juga dan di rumah pun boleh bersenam.

Anda boleh lihat di YouTube video senaman yang boleh dilakukan di rumah tanpa peralatan yang lengkap seperti di gym.

Tunggu apa lagi? Bolehlah anda rancang mahu lakukan apa sepanjang Perintah Kawalan Pergerakan ini.

Pastikan anda patuh dengan arahan yang dikeluarkan agar wabak penularan COVID-19 ini dapat dibendung. Baca artikel berkaitan COVID-19 di The Vocket pada pautan di bawah.

Berbekalkan Semangat Yang Tinggi, Wanita Hamil 3 Bulan Ini Kongsi Pengalaman Bebas COVID-19

PM Rayu Rakyat Malaysia ‘Stay At Home’ Untuk Putuskan Rantaian COVID-19

Netizen ‘Luah Perasaan’ Tentang Perniagaan Mereka Yang Terkesan Kerana COVID-19


Impian Travel Solo Bawa Gadis Ini Berkayuh Basikal Hampir 3 Bulan Di New Zealand

Seringkali bila travel ke New Zealand, motorhome menjadi pilihan ramai sebagai kenderaan untuk menjelajah negara ini. Ditambah dengan kemudahan prasarana yang disediakan oleh Tourism New Zealand untuk kemudahan parking dan menyelia motorhome menjadikan pengembaraan di negara ini sesuatu yang unik.

Tapi berbeza dengan seorang gadis yang lebih gemar dikenali sebagai Violet Biru. Beliau lebih gemar berbasikal secara solo sewaktu mengembara hampir 3 bulan di negara Kiwi ini.

Sebelum bercerita lebih lanjut tentang misi berbasikal gadis ini, saya ingin bawa anda untuk mengenali serba sedikit latar belakang beliau.

Graduan Ijazah Sarjana Muda Kejuruteraan Kimia ini telah meninggalkan pekerjaan terakhir beliau sebagai engineer di syarikat pemprosesan minyak kelapa sawit sejak beberapa bulan lepas. Kini Violet terlibat sebagai volunteer di sebuah kedai basikal di Bangsar.

Melihat status update di Instagram dan akaun Facebook gadis ini, pada mulanya saya menyangka beliau telah lama terlibat dalam aktiviti berbasikal. Tapi nampaknya tekaan saya silap.

Saya mula berbasikal pada awal tahun 2016 selepas memiliki basikal gear pertama pada Dec 2015 sewaktu menjadi volunteer di kedai The Basikal di Bangsar. Basikal 2nd hand yang diubahsuai oleh owner The Basikal saya gunakan untuk touring pertama saya dari Tanjung Piai, Johor ke Kuala Lumpur.

Alhamdulillah pengalaman pertama sangat berjaya dan saya bertemu dengan ramai cyclist yang banyak membantu sewaktu touring pertama saya itu. Dari situ saya jadi lebih yakin yang saya mampu untuk berbasikal pada jarak jauh. Itulah pengalaman pertama saya dengan aktiviti berbasikal.

Dengan berbekalkan pengalaman pertama kali berbasikal dari Johor ke Kuala Lumpur, Violet mengorak langkah memulakan pengembaraan beliau menjelajah New Zealand pada 5 Mach 2016. Pengembaraan berbasikal secara solo gadis ini adalah di sekitar Pulau Selatan (South Island).

Ditanya dari mana datangnya idea untuk berbasikal di New Zealand, jawab Violet;

“Saya sukakan alam semulajadi. Dan saya tahu NZ mempunyai lanskap yang sangat menakjubkan dan saya ingin alami sepenuhnya keunikan alam di New Zealand.

Jadi saya rasakan dengan cara berbasikal saya dapat penuhi apa yang saya ingin lihat. Saya juga sangat meminati fotografi. Dengan basikal perjalanan saya jadi lebih fleksible dan memudahkan saya untuk penuhi minat saya iaitu mengambil gambar pemandangan yang cantik di sepanjang laluan saya”.

Diwaktu yang sama NZ juga merupakan negara yang sangat cyclist friendly menjadikan saya rasa lebih selamat berbasikal di NZ.  Selain itu, dengan berbasikal lebih mudah untuk saya bersosial dan mendekati orang sekeliling terutamanya rakyat tempatan – Violet.

Berkenaan basikal yang ditunggang oleh gadis ini, terang Violet basikal tersebut dibawa dari Malaysia. Ia merupakan basikal dari gabungan 2nd hand part dari basikal lain. Ada beberapa part yang telah beliau tambah agar lebih selesa dan sesuai untuk perjalanan jarak jauh.

“Yup ia memang touring bike. Saya invest pada hub gear dan saddle kerana sebelum ini sewaktu berbasikal di Malaysia saya menghadapi masalah dengan saddle dan gear.

Setelah berbincang dengan owner The Basikal kami ambil keputusan untuk upgrade gear kepada hub gear untuk memudahkan pengendalian dan saddle yang lebih selesa. Part lain semua dari 2nd hand bike” – Violet.

“Ini first trip saya di mana saya nak belajar ketuk pintu rumah orang. Bukan apa selama ni travel hanya dapat keindahan sahaja. Kali ni nak lebih. Nak prespektif nature dan juga dari mata local. Semoga Allah redha!” – 5 Mach 2016.

“I don’t know how long its take me, but I am going somewhere beautiful!

Thanks sangat pada #siraptourer Khairin Lennon yang bagi pinjam tools dan bag. Semua tu bag dorang. Nak cakap sini yang penting semangat. Benda lain tu semua kita yang buat dia. Haha nampak tak semangat?!

Dan this maybe last update sebab lepas ni dah limited connection almaklum nak jimat bateri dan tak ada sim card huhu. Nak online fulltime dengam alam. Doakan saya!”

Selain daripada berbasikal, gadis yang sukakan aktiviti mendaki gunung ini juga turut berpeluang hiking di beberapa lokasi di sepanjang laluan pengembaraan beliau.

Yup saya sukakan hiking! Tapi saya hanya buat day trip sahaja kerana kekangan masa dan budget. Trail pertama saya adalah bersama host saya di Christchurch.

Setakat ini Violet telah melakukan pendakian di Christchurch (Taylor Mistake track), Lake Rotoiti (Bushline Hut track), Cable Bay Trek, Wanaka (Roys Peak & Mt Iron), Mt Cook Village (Muller Hut track, Hooker Valley track dan Tasman Glacier track) dan Tekapo (Mt. John track).

“Hari ni kami buat trekking di Taylors Mistake trail kemudian lepak di Sumner Beach. Taylors Mistake ni trail dia serupa macam trail dekat Pasang Savana ala-ala dari Sembalun ke Pelawangan Sembalun tapi tambah awesome dengan laut kat sebelah tepi.

Angin kuat tok sah cerita la. Selain dari berjalan kaki boleh juga kalau nak ride dengan MTB. Wow hari ni aku memang kagum sangat dengan ciptaan Allah dekat New Zealand ni. Betullah orang kata New Zealand ni awesome sangat!” — at Taylors Mistake”.

“Hi! Hike dekat Cable Bay bebiri berlambak-lambak. Bila kita jalan dia punya tenung kemain. Bila ajak bermesra laju gila beliau berlari”. — in Cable Bay, New Zealand.

“View from Paddys Trek! Can see Lake Rotoiti and St Arnaud Range. Awesome! Cuma berawan mendung”.

Yeah #bucketlist complete! Roys Peak! With view of Lake Wanaka and Mt Aspiring! Dah 3 hari sampai Wanaka. Hari ni merepeut dekat library sebab hujan sini. — at Lake Wanaka.

Berkenaan tempat tidur dan berehat pula, menurut Violet di kebanyakan masa beliau berkhemah di campsite (DOC) yang banyak terdapat di NZ. Caj yang dikenakan di campsite bagi tapak khemah juga lebih murah berbanding menginap di dorm / hostel.

Namun begitu jika hujan lebat, Violet tiada pilihan melainkan menginap di dorm hostel.

“Contohnya sewaktu saya berbasikal dari Haast ke Makarora waktu itu hujan lebat dan ketika saya tiba di Makarora saya totally wet dan hujan masih lebat. Jadi saya pilih untuk tidur di dorm untuk memastikan badan saya sentiasa sihat dan tidak jatuh sakit.

Selain itu jika berada di bandar besar, caj tapak khemah dan dorm yang dikenakan lebih kurang sama harga. Dalam situasi ini saya memilih dorm kerana lebih mudah.”

Sebagai contoh di bandar Dunedin, harga dorm adalah sekitar 25NZD dengan unlimited wifi, hot shower dan sarapan percuma berbanding campsite yang memerlukan kos tambahan untuk hot shower, wifi dan sarapan” – Violet.

Tambah Violet lagi, adakala beliau menginap di hostel sebagai ‘reward’ atas penat lelah beliau terutama apabila perlu berkayuh mendaki bukit.

“Contohnya waktu di Mt Cook saya memilih untuk tinggal di dorm (YHA HOSTEL) berbanding di khemah kerana suhu yang semakin sejuk. Dan saya menganggap berada di YHA hostel sebagai satu reward untuk saya selepas 2 bulan berbasikal” – Violet.

Menginap di hostel juga turut memberi peluang untuk Violet bersosial dan berkenalan dengan pengembara lain serta saling bertukar info dan berkongsi kisah pengembaraan masing- masing.

“Selain itu caj YHA hostel juga lebih murah untuk cyclist. Mereka memberikan potongan diskaun sehingga 25-30%. Jadi saya rasa ia pilihan yang bijak. Hehe” – Violet.

Selain daripada itu Violet turut mengambil manfaat daripada courchsurfing / warmshower membership. Terang Violet;

“Saya merupakan antara ahli dalam warmshower yang mana ia merupakan satu website untuk para cyclist saling bertukar info dan memberikan khidmat tempat tinggal kepada ahlinya.

Yup konsepnya sama seperti courchsurfing tetapi lebih kepada cyclist. Tujuan saya tinggal bersama local people selain daripada dapat menjimatkan kos, saya juga dapat berkenalan dan meminta pandangan tentang route cycle di NZ.

Sejujurnya waktu saya datang ke NZ saya tidak mempunya proper cycle route jadi apabila bertemu dengan mereka saya dapat meminta pandangan route apa yang saya patut ambil. Local knows better! Selain itu saya juga dapat belajar dengan mereka tentang masyarakat tempatan di NZ” – Violet.

“Sekali ada wifi free plak dekat toilet ni. Haha! Belanja satu picture. Rupanya jalan yang lalu nk ke Hanmer Spring ni dipanggil Alpine Pacific Triangle”.

Semalam tidur mengadap Lake Pukaki hari ni mengadap Lake Tekapo. Thanks YHA hostel sebab ada tent site untuk cyclist with special price. Jimat berbanding duduk holiday park. Dah la wifi unlimited free boleh la layan Sin Chan malam ni dari dalam tent.  Hahaha. Ko hadow? — at Lake Tekapo NZ.

This 2 days akan duduk rumah host dekat Tuamarina. Hari ni dia ajar buat muffin. Bestnya semua buah ambil dekat laman je! — in Tuamarina, New Zealand.

“Kini masa balas budi. Pisang goreng la weiii. Padahal kat Malaysia tak pernah pun buat pisang goreng! Esok dah nak start berkayuh. Dah tak ada gunung dah. Start esok kita ke tebing laut plak!” — in Tuamarina, New Zealand.

“Pemandangan Waiau Ferry Bridge. Kalau nak ke Hanmer Spring memang akan lalu jambatan ni. Waktu ke sini tadi ada kebakaran hutan. Pegawai bomba di bawah kasi saya lalu dulu sebab jalan sempit. Dia akan mengawal trafik di bawah.

Sekali bila lalu mak aihh mendaki. Tak sanggup nak berhenti snap gambar sebab ada yang mengawal trafik untuk saya kan. Kalau berenti alamat berjam lah.

Musim panas di New Zealand ni kebanyakan hutan jadi kering dan mudah terbakar. Semua campsite dilarang mengadakan pembakaran. Jambatan ni juga popular untuk terjun bungy. Boleh la terjun dari jambatan ni!” – Violet.

Ditanya tentang halangan dan cabaran yang ditempuh, menurut Violet sehingga ke saat ini tiada halangan besar yang ditempuh. Malahan orang-orang di NZ sangat membantu. Jalan di negara ini juga sangat cyclist friendly.

Kalau di tanya halangan mungkin visa. 3 bulan untuk berbasikal di sini adalah waktu yang sangat singkat hehe.

Faktor cuaca di NZ  yang sentiasa berubah-ubah adakala agak menyukarkan perjalanan beliau terutama ketika hujan dan angin kencang.

Sambung Violet lagi, pernah sewaktu berkhemah di Invercargill dan Tekapo angin sangat kuat sehingga menyebabkan khemah beliau hampir terbang. Bila malam suasana angin kuat kadang-kadang agak menakutkan.

Tetapi dari situ beliau belajar bagaimana mahu survive ketika berhadapan dengan angin kencang terutama dari segi setting khemah dan tapak khemah yang sesuai.

Berbasikal ketika angin kencang yang datang dari hadapan juga antara cabaran yang terpaksa ditempuhi. Bayangkan ketika turun bukit tetapi masih terpaksa berkayuh disebabkan angin kencang yang bertiup dari arah hadapan.

Adakala basikal beliau ditolak ke tepi oleh angin yang menyebabkan sukar untuk beliau mengimbangkan badan. Ini juga menjadikan beliau berada dalam situasi amat berbahaya terutama ketika sedang berbasikal di atas highway.

Trak panjang di NZ juga kadang-kadang merimaskan terutama ketika berbasikal di sekitar west coast. Jalan sempit dan berbukit dengan trak besar lalu lalang antara cabaran yang harus ditempuhi.

“When I’ve arrived at Riverton there’s a rainbow waiting for me! Totally wet when I’ve arrived Invercargill. Gonna spend more time here. And plan next route! — in Invercargill, New Zealand”.

“Mendaki lebih 15KM dengan laluan berbatu macam ni memang mencabar. Rasanya 10% je saya mengayuh 90% lagi tolak. Dengan load macam ni memang ada rasa nak humban masuk gaung je. Ini trek dari Hanmer naik ke Jack Pass melakui Clarence road. Bertabah lah kerana view di sebalik gunung adalah sangat menggiurkan!”

“Kepala lutut buat hal plak. Ni ha ubat dia. Sebab beli air ni sebab nak ais je nak tuam kat lutut huahuahua”.

Menurut Violet selain daripada basikal, beliau juga turut bergerak ke lokasi lain dengan menaiki  steam ship, steam train dan shuttle bus.

Steam ship diambil oleh gadis ini daripada Queenstown ke Walter Peak station kerana beliau ingin melalui off road (jalan dalam) untuk ke Te Anau. Jalan ini juga dikenali sebagai around the mountain route di mana ia memerlukan Violet mengambil steam ship.  Ia juga merupakan satu pengalaman baru bagi Violet yang pertama kali merasa naik steam ship.

Kaedah lain yang digunakan oleh Violet adalah menaiki steam train daripada Dunedin ke Middlemarch. Beliau mengambil steam train ini untuk merasa dan melihat sendiri keindahan countryside NZ dengan pengalaman berkereta api.

Cara ke 3 adalah dengan menaiki shuttle bus dari Invercargill ke Dunedin. Keputusan untuk menaiki bas ini adalah satu tindakan yang sangat berat untuk dilakukan tetapi setelah mengambil kira banyak faktor beliau teruskan juga dengan kaedah ini.

Antara faktornya yang mempengaruhi adalah keadaan cuaca yang hujan di sepanjang minggu tersebut dan juga masa yang semakin suntuk.

Saya perlu memilih sama ada jika berkayuh dari Invercargill ke Dunedin atau berada lama di Mt Cook.

“Dansey pass (935m) from Naseby to Duntroon! Yeah I take steam train from Dunedin to Middlemarch and then cycling to Ranfury and Naseby then took the Dansey pass to omarama and now at Twizel. Seriusly Dansey Pass is awesome! And now its autumn!” — at Danseys Pass.

“Train or bus? Beza kos banyak tapi beza pengalaman lagi banyak. Jangan berkira sangat hehe”.

“Hola Dunedin! Haha semalam kat Invercargill hari ni kat Dunedin. Saya ambil bas pagi ni ke Dunedin. First time cheat tak kayuh sebab cuaca tak ok dan dah tak cukup masa wei banyak nak cover. Hehe so be prepared for the next off road here!” — at Dunedin NZ.

Ditanya tentang bekalan makanan pula, menurut Violet, beliau tidak membawa bekalan makanan yang banyak kerana setiap hari beliau akan pekan kecil. Bekalan makanan akan dibeli di kedai dan pasaraya yang terdapat di bandar tersebut.

Namun apabila beliau perlu melalui jalan dalam (back country) seperti Molesworth Road di mana tiada kedai akan ditemui selama 5 hari, bekalan makanan yang mudah dimasak dan mengenyangkan seperti spageti, lobakm kentang dan telur.

Selalunya bila berbasikal saya menjadi vegetarian. Basikal saya mempunya 4 pannier, satu pannier di bahagian tayar depan memang dikhaskan untuk makanan jadi saya letak apa yang muat sahaja. Itu cara saya kawal muatan dan bekalan makanan. Selain itu saya juga selalu membawa roti dan jem serta biskut dan epal sebagai lunch pack saya.

Ujar Violet lagi, apabila singgah di sesebuah pekan beliau akan berhenti mengayuh basikal untuk satu tempoh selama 2 ke 5 hari. Pada ketika inilah gadis ini akan membeli stok beras, tepung dan makanan lain.

Berkenaan bajet bagi sepanjang pengembaraan ini ujar Violet ianya agak subjektif.

“Saya tak berani nak letak berapa bajett sebab lain orang lain cara. Apa yang saya boleh kongsikan jika saya memilih untuk hanya tinggal di DOC campsite bajet sehari adalah antara 5 – 10NZD.

Jika tinggal di dorm kos untuk sehari adalah antara 25 – 30NZD dan jika ke campsite holiday park bajet sehari adalah antara 15 – 20 NZD.

Bajet makan pula jika masak sendiri untuk seminggu dalam 10-20nzd. Kebanyakan bajet saya banyak tertumpu kepada makanan dan tapak khemah.” – Violet.

Ujar Violet lagi bajet juga dipengaruhi oleh route yang diambil dan masa yang diperuntukkan.

Selain daripada itu, musim juga turut mempengaruhi. Waktu siang lebih panjang pada waktu malam berbanding musim sejuk.

Kebanyakan  cyclist datang berbasikal di New Zealand ketika musim panas kerana  suhu lebih selesa. Di musim lain juga masih boleh berbasikal di NZ. Cuma para penunggang basikal perlu  bersedia dengan kelengkapan yang sesuai mengikut musim terutama  jenis khemah, pakaian dan sleeping bag.

Walau sejauh mana kaki melangkah pasti terselit rindu kepada keluarga di tanah air.

Menurut Violet banyak kali juga beliau terserempak dengan orang Malaysia sepanjang mengembara di sana. Pertemuan pertama beliau adalah dengan satu keluarga Cina dari Seremban yang teruja melihat Violet berbasikal di NZ. Biskut beras turut diberikan sebagai bekalan oleh keluarga ini.

“Saya juga berjumpa dengan keluarga Pak Ali yang merupakan owner Jeruk Pak Ali Pulau Pinang. Mereka mengajak saya makan tengahari bersama. Masa tu saya rasa sangat terharu sebab dapat makan nasi putih dan kari ayam setelah lebih 2 minggu jadi vegetarian.

Selain itu saya juga telah bertemu dengan keluarga Yazid Zulme yang menumpangkan saya dari Te Anau ke Milford Sound dan malamnya kami masak asam pedas ikan salmon bersama-sama.

Ujar Violet lagi beliau juga telah bertemu beberapa kawan di kalangan rakan Facebook beliau. Yang kelakarnya mereka menegur gadis ini dengan nama Violet dan bukannya nama sebenar beliau.

Insiden lain yang turut menjadi kenangan manis bagi gadis ini apabila disapa oleh kapten Southern Journey Cruise di supermarket di Te Anau.

Dia cakap dia nampak saya berbasikal di Mt Nicholas. Kemudian dia suruh saya datang ke Milford Sound. Bila tiba di sana dia belanja saya naik cruise dan lunch atas cruise. Itu juga telah jadi satu kenangan manis buat saya sebab bila orang mula ingat tentang saya. Rasa macam keluarga sangat” – Violet.

Kenangan bertemu dengan ramai cyclist lain dan saling bertukar cerita turut menjadi satu kenangan manis dan lucu apabila mereka bersama-sama mengenang kembali jalan yang dilalui dengan berbasikal dan pernah melalui penyiksaan yang sama.

Violet juga rasa seronok apabila disapa oleh pengembara lain yang seolah tidak percaya apabila melihat beliau berbasikal. Mereka banyak memberi galakan dan sokongan walaupun baru sahaja bertemu.

Mereka percaya saya mampu menyudahkannya – Violet.

Hujan emas di negeri orang. Hujan batu di negeri sendiri. Indah lagi negeri sendiri. Miss you Malaysia tapi bumi tuhan ni luas dan harus dijelajah.

Pengalaman lucu bagi Violet ialah apabila bertemu dengan orang yang sama berulang kali.

“Saya takkan melupakan pasangan dari Perancis bernama Justine dan Fro. Pertama kali kami bertemu adalah di Hanmer Spring. Waktu itu mereka baru sahaja selesai melakukan Rainbow Track manakala saya baru hendak memulakan Molesworth Station Track. Mereka banyak berkongsi tips berbasikal di NZ.

Kemudian saya bertemu kembali mereka di Wanaka. Sangat terkejut sebab mereka mengejar saya waktu itu. Dari situ kami mula menyakat antara satu sama lain dan mengatakan siapa yang ikut siapa.

Kemudian kami berjumpa lagi di Queenstown. Waktu itu kami sama-sama naik steam ship untuk ke Walter Peak. Berkayuh 2 hari dari Walter peak ke Mavora Lakes bersama mereka adalah pengalaman yang sangat manis dan lucu. Kami berkhemah bersama di dalam hutan dan Flo sentiasa berkongsi idea-idea ‘how to survive’ beliau. Dia pernah cuba menyalakan api menggunakan kayu tetapi tidak berhasil.

Di hari terakhir kami berpisah. Mereka kata mahu terus ke Invercargill tanpa singgah ke Te Anau  iaitutempat yang saya akan tuju tetapi 2 hari selepas itu saya berjumpa mereka di Te Anau” – Violet.

Dari segi pengalaman ngeri pula berikut adalah perkongsian gadis ini.

“Sewaktu berkayuh di Molesworth Station. Waktu itu sudah masuk 4 hari berkayuh dari Cob Cottage hendak keluar ke Camden. Perjalanan disekeliling adalah gunung-ganang dan ladang ternakan lembu dan kambing.

Untuk jumpa kereta yang disepanjang laluan ini sangat sukar hingga ke satu saat saya tiba-tiba rasa lost dan mula hilang keyakinan diri. Saya mula rasa takut apabila melihat didepan juram yang besar dan jalan yang tidak ada penghujung.

Waktu itu rasa nak jerit minta arah jalan tapi tiada siapa yang boleh dengar. Saya duduk seketika dan mula mengumpul kembali rasa percaya bahawa saya tidak akan tersesat.

Alhamdulilallah selepas sejam meneruskan perjalanan terjumpa sebuah kereta yang lalu dan beliau memberitahu bahawa jalan yang saya lalu adalah betul. Cuma malam itu saya terpaksa ‘wild camping’ di sebelah anak sungai sebab perjalanan untuk keluar masih lagi jauh” – Violet.

“Naik gunung tu tak mudah, bila heret basikal dengan beban yang 10 kali ganda aku tanya diri aku apesal aku bawa banyak sangat benda lagi susah. Tapi susah macam mana kena harung jugak sebab bukan ada siapa kau boleh call atau kereta kau boleh tahan sambil senyum sengih nak tumpang boleh?

Masa tu lah mulut akan cakap Allahumma yassir wala tu’assir. Permudahkanlah ya Allah jangan Kau sulitkan.

Masa naik gunung ni aku rasa nak give up. Menyumpah sikit dalam hati tapi tetap pedal. Sampai dekat top aku jadi ragu-ragu wajar ke aku turun ni kalau lah salah jalan mau pengsan nak panjat naik balik. Masa tu lah GPS tak tunjuk sebarang pergerakan. Statik. Dalam hati tawakal jelah.

Kau bayangkan takut masa tu? Sapa kata aku tak takut. Aku tak berani cuma aku yakin je route tu selamat dan doa Allah jaga aku. Alhamdulillah keluar gak dari belantara debu. Waktu turun downhill ni banyak aku belajar. Bersusah-susah dahulu, ha kan senang turun pecut melompat-lompat baq hang!”

“Actually kejadian rack patah dah 2 hari lepas. 2 hari jalan dengan rack sebelah. Alhamdulillah sampai Twizel dah keluarkan dah screw tu, habis di grinder. Untuk tambah safety segala cable tight kasi ikat. Oklah moh la kita cycle ke Mt Cook. Jumpa lagi next…. Entah.”

“I knew that if I allowed fear to overtake me, my journey was doomed. Fear, to a great extent, is born of a story we tell ourselves, and so I chose to tell myself a different story from the one women are told. I decided I was safe. I was strong. I was brave. Nothing could vanquish me” – Cheryl Strayed, Wild: From Lost to Found on the Pacific Crest Trail. VB on tour South Island New Zealand!

Menurut Violet berada berseorangan dengan basikal di negara yang asing merupakan satu pengalaman yang agak mencabar. Tetapi gadis ini sentiasa belajar untuk mempositifkan diri dan memberi galakan pada diri sendiri bahawa beliau boleh lakukannya selagi beliau mahu dan tidak mudah berputus asa.

“Saya rasa perkara yang sangat memberi kesan pada diri ialah apabila saya mula percaya pada diri yang saya mampu lakukan sesuatu yang pada orang sangat mustahil. Selain itu rasa percaya pada diri itu juga membuat saya menjadi percaya bahawa adanya pertolongan dari Allah dalam setiap situasi mencabar yang saya tempuhi”.

Selain daripada itu menurut gadis ini juga beliau terpaksa menjadi lebih kreatif terutama apabila berhadapan dengan masalah seperti stove rosak dan rak basikal patah.

“Saya jadi lebih tenang menghadapi masalah dan belajar untuk selesaikan satu-satu masalah tanpa perlu merasa gelabah” – Violet.

“Biru air tasik sebiru sabun Fab. Entah kenapa bila aku tengok Lake Pukaki yang warna biru ni mengingatkan aku pada air sabun”. — at Mount Cook.

“Gemilang sungguh cuaca hari ini. Kat NZ ni pagi tadi hujan lebat tengah hari kemain sampai kering baju. Sebab tu orang cakap kat NZ dalam satu hari boleh ada 4 musim. You’ll never expect! “— at Lake Rotoiti – St Arnaud.

Stove rosak. Terjadi kejadian drama Tamil tadi. Pernah tengok filem Wild tak? Masa perempuan tu tak dapat guna stove dia. Begitulah keadaan aku sekarang grrr. Nasib baik dah standby emergency ration. Huhu.

Kat sinilah kau nak rosakkan? Bertabahlah. Kata nak ‘wild’ sangat! — at Balmoral Recreation Reserve Campground, Hurunui.

Berbasikal seorang diri di negara asing pastinya menimbulkan kegusaran di hati keluarga gadis ini. Sambil ketawa Violet berkata;

“Saya rasa mak saya dah imune dengan minat saya cuma mesti ada rasa risau. Saya janji keep calling dan update perkembangan semasa dan yang penting sekali sentiasa jaga diri. Alhamdulillah cuba terima tapi kadang-kadang dia pun rasa pelik kenapa anak dia yang sorang ni suka sangat benda-benda macam ni”.

“Jika ada keinginan lakukan sahaja. NZ sangat cyclist friendly dan sangat mudah untuk berbasikal di sini. Selain itu terdapat banyak cycle route dengan pemandangan yang sangat menakjubkan. Anda tak kan menyesal.

Rakyat NZ juga sangat aktif berbasikal. Boleh dikatakan setiap rumah mesti ada basikal malah pada kereta mereka juga ada rak untuk menyangkut basikal. Kalau datang ke NZ dan punya waktu terluang saya sarankan anda menyewa basikal dan cuba berbasikal paling kurang setengah hari. Perasaan dan nikmatnya lebih lain daripada travel biasa” – Violet.

Untuk pengetahuan, pengembaraan Violet di NZ akan berakhir pada 28 Mei ini. Destinasi beliau yang seterusnya adalah ke Melbourne, Australia selama 5 hari sebelum kembali ke tanah air.

Violet akan berehat dari aktiviti berbasikal di sepanjang Jun dan Julai. Namun menurut gadis ini beliau akan kembali di atas jalan dan meneruskan kembara ke satu lagi destinasi yang masih dirahsiakan.

Terima kasih Violet Biru sudi berkongsi kisah anda di Vocket. Semoga ia turut memberi inspirasi kepada traveller lain untuk keluar dari zon selesa dan menyahut cabaran mengembara seterusnya menjadi insan yang lebih positif.

Baca lagi: Inilah 20 Tip Cara Saya Berjimat Sewaktu Travel Di New Zealand


Mengembara Sejak Usia 15 Tahun, Orang Lama Kongsi Pengalaman Travel Beliau

Tahun lepas saya berkesempatan menemu bual salah seorang traveller Malaysia yang berpengalaman, boleh saya istilahkan beliau sebagai orang lama. Sebelum ini kami di The Vocket pernah menerbitkan pengalaman beliau dirompak ketika travel di Afrika Selatan.

BACA: Lelaki Ini Berkongsi Saat-Saat Genting Dirompak Sewaktu Travel Di Afrika Selatan

Seorang yang humble, tidak lokek untuk berkongsi ilmu dan pengalaman. Kali ini saya cuba memanggil beliau sekali lagi untuk berkongsi kisah pengembaraannya khas kepada pembaca Vocket. Terlebih dahulu biar saya kenalkan kepada anda siapa orang yang dimaksudkan ini.

Beliau ialah Haji Zainal Bin Ahmad atau mesra saya panggil dengan panggilan Haji Zainal sahaja. Saya rasa beliau mungkin tidak asing lagi dikenali di kalangan para pengembara tempatan yang aktif di media sosial.

Apa yang membuat saya kagum dengan Haji Zainal adalah semangatnya untuk mengembara. Walaupun sudah bergelar datuk kepada beberapa orang cucu, ditambah pula dengan usianya yang tidak lagi muda, sehingga sekarang beliau masih belum pernah berhenti mengembara.

Kata Haji Zainal kepada saya, “When you start travelling, you will never stop“. Memang memberi inspirasi betul.

Apa lagi, maka saya gunakan peluang yang ada untuk korek seberapa banyak kisah yang boleh saya bawa untuk anda. Sempat saya sediakan beberapa soalan cepu emas untuk Haji Zainal, semuanya dijawab dengan gaya santai dan bersahaja. Antara soalan pertama yang terlintas difikiran saya, bila sebenarnya Haji Zainal mula travel.

Tanpa membuang masa, mari ikuti perbualan kami.

Vocket: Pada tahun berapa Tuan Haji mula travel dan apa yang mendorong Tuan Haji untuk travel. Sebenarnya sudah dua tiga tahun saya ikuti perkembangan Tuan Haji, memang meriah betul Tuan travel. Boleh kongsikan dengan kami?

Haji Zainal: Aku sebenarnya mula travel pada umur 15 tahun, ketika itu pada awal tahun 70 an. Aku bermula dengan negeri-negeri dalam Malaysia dahulu iaitu selepas Sijil Rendah Pelajaran (SRP). Masa itu aku mula dengan cara hitchhike, tahan-tahan kereta.

Dan aku mula travel lebih serius semasa menunggu keputusan SPM, masa itu aku mula travel balik. Bermula dari Kedah, aku ke Johor Baharu, masuk ke Singapura.

Kemudian aku keluar melalui Tumpat, Kelantan, seterusnya menuju ke Pattani, Yala, Hat Yai, dan menuju ke Perlis sebelum balik ke Kedah. Negeri yang aku tak masuk ketika itu hanyalah Melaka, yang lain semua aku dah masuk.

Pertama kali aku keluar ke Malaysia adalah ke Singapura dan Thailand. Semasa umur 17, iaitu semasa menunggu keputusan SPM. Aku pernah tumpang tidur di balai polis Jalan Bandar di Kuala Lumpur. Masa itu wilayah tak ada lagi. Jalan Bandar sekarang ni sudah jadi tempat stesen MRT.

Daripada situlah aku ke Negeri Sembilan dan ke Johor sebelum masuk Singapura. Zaman ni komunis tengah kuat lagi. Yang mendorong aku untuk travel kerana pada masa dulu ramai orang ingin bekerja di England.

Masa itu England dihebohkan sebagai sebuah negara yang makmur. Ramai orang kita yang berhasrat ikut kapal dan bekerja di England.

Aku terbaca berita ini pada Utusan Malaya, jadi aku pun bercita-cita untuk ke England juga. Inilah penyebab yang mendorong aku travel. Ingat lagi aku, waktu itu aku bawa RM12 sahaja.

Sempat saya mencelah, “wah RM12 sahaja, ini baru bajet travel! Mohon kongsi ITI, hahahah”. Saja saya mengusik Haji Zainal.

“Eh, RM12 tahun 70 an macam RM3000.00 zaman sekarang bang, Hah! Masa tu nasi lemak dan mi baru 10 sen”, balas Haji Zainal.

Dan selepas umur 18 aku mula bekerja dengan kerajaan. Semasa bekerja dengan kerajaan pun sudah banyak negara aku pergi travel dan aku sudah pun pergi jauh dari Asia pada waktu itu.

Pada sekitar tahun 1973 aku sudah habis travel di semenanjung Malaysia. Dan di tahun 1974 aku sudah jejak Sabah dan Sarawak. Bermakna pada tahun 1974 aku sudah habis pusing 1 Malaysia.

Vocket: Zaman dulu bagaimana Haji Zainal cari info? Iyalah, zaman dulu internet pun orang tak guna lagi. Berbeza dengan sekarang nak cari apa-apa maklumat boleh Google saja.

Haji Zainal: Zaman dulu nak cari info hanya bersumberkan Utusan Malaysia dengan Utusan Melayu sahaja. Berguna betul suratkhabar Utusan waktu itu. Radio pun tak ada, main gagau sahaja macam orang buta cari jalan dan berpandukan apa yang belajar melalui sejarah dan juga ilmu alam.

Vocket: Huh, memang mencabar betul. Berdasarkan pengalaman Haji Zainal, apa perbezaan travel zaman dahulu dan zaman sekarang?

Haji Zainal: Huh, jauh sungguh bang. Cerita dia macam antara langit dengan bumi. Dulu informasi semua terhad, kalau nak tahu apa-apa kena tanya orang.

Semua benda yang datang adalah dari mulut ke mulut dan kalau nak tahu info antarabangsa kita kena berdamping dengan Utusan Malaysia dan Utusan Melayu.

Beza dia memang sangat ketara. Untung orang zaman sekarang maklumat semua di hujung jari. Zaman dahulu kalau nak travel memang bergantung sepenuhnya kepada akal dan kecekalan diri sendiri.

Duit pula bukan menjadi satu halangan untuk travel, pasal zaman dahulu semua orang tak ada duit. Hahahaha. Jadi kita travel dulu berdasarkan belas ehsan, tanya orang dan keberanian.

Vocket: Haji Zainal sudah travel lebih daripada 150 negara. Dalam banyak-banyak negara mana paling best dan melekat terus ke hati?

Haji Zainal: Jujurnya, antara bandar yang terbaik bagi aku ialah Mekah dan Madinah. Madinah is the best in the world . Kedua baru Mekah. Tapi kalau di selatan, paling best ialah New Zealand dan Australia.

Kalau di Asia pula antara negara yang terbaik ialah Jepun, Singapura dan Korea. Sebelah Afrika pula ikut pengalaman aku ialah Swaziland, Morroco dan Egypt. Eropah yang tebaik bagi aku ialah Switzeland, Finland, Norway dan Denmark. Kalau di benua Amerika Selatan aku suka Peru dan Argentina.

Bandar yang tercantik di dunia pula berdasarkan pengalaman aku ialah Cape Town walaupun aku pernah kena rompak di sana, Saint Petersburg, Istanbul, Sydney dan Rio De Janeiro.

Vocket: Sekian lama meneroka dunia travel, apa pengalaman paling pahit yang memang Haji Zainal tak boleh lupa?

Haji Zainal: Aku yang paling pahit paling perit tak ada yang lain dah, yang kena rompak di Afrika Selatan tu memang tak boleh lupa. Yang lain semua paling manis saja, hahaha.

Vocket: Saya simpati atas apa yang menimpa Haji Zainal, hahaha. Kalau begitu apa pula pengalaman yang paling manis?

Haji Zainal: Pengalaman ni tak ada yang manis sangat pun, hahaha. Tapi kalau ikut pengalaman paling manis aku rasa sebab dapat ramai kenalan dari seluruh dunia khususnya dari orang asing.

Vocket: Seronok sungguh saya mendengar cerita Haji Zainal. Bercakap dari pandangan kaca mata Haji Zainal sendiri, apa manfaat tentang travel dan kenapa travel ni sebenarnya sangat best?

Haji Zainal: Ok baik, sebenarnya dalam Al-Quran pun Allah sudah menyebut tentang travel. Seronoknya travel ini sampai Allah pun mention dalam Al-Quran. Dan ini menjadi dasar hakikatnya aku travel.

Vocket: Haji Zainal, kalau kita lihat pada hari ini travel mendapat sambutan yang sangat positif terutama dari kalangan golongan anak muda. Apa pandangan Haji Zainal berkenaan ini?

Haji Zainal: Sebenarnya masyarakat Malaysia hari ini baru sahaja berjinak mengenali travel, tapi bagi orang barat travel ini boleh dikatakan sudah menjadi darah daging mereka sejak zaman dahulu lagi. Kita baru sahaja dapat rasa keseronokkan ini dan salah satu faktor yang menyumbang adalah AirAsia. Aku ucap terima kasih kepada AirAsia!

Disebabkan wujudnya penerbangan tambang murah AirAsia, ramai golongan anak muda hari ini mampu terbang. AirAsia boleh dikatakan faktor besar yang menyumbang kepada aktiviti travel generasi muda hari ini. Aku sendiri sudah travel ke 90% daripada destinasi yang dibuka AirAsia.

Aku sangat suka lihat dan menyokong generasi anak muda travel. Aku berbesar hati untuk berkongsi apa ilmu yang aku ada. Kalau boleh tak nak tinggalkan sedikit pun supaya anak muda lebih bersemangat untuk travel. Pergilah travel dan lihat sendiri.

Kalau menurut, pepatah hujan emas di negeri orang, hujan batu di negeri sendiri. Betul atau tak betul pepatah tu? Apa aku boleh kata perumpamaan itu tak tepat, pergi tengok sendiri.

Pergilah travel kalau boleh sekurang-kurangnya setahun sekali, buka mata dan tengok. Barulah tak macam katak bawah tempurung. Tempurung kalau besar tak apa.

Vocket: Baik Haji Zainal. Sebagai orang berpengalaman, apa nasihat Tuan Haji khasnya pada golongan generasi muda seperti saya yang masih merangkak lagi atau baru sahaja berjinak-jinak dengan dunia travel? Apa nasihat yang ingin Haji Zainal sampaikan?

Haji Zainal: Berdasar pengalaman, nasihat aku buat mereka yang baru gunalah sebaiknya info-info atau manfaatkan internet sebaiknya. Seeolok-eloknya buat seseorang yang ingin travel paling kurang mesti study 6 bulan awal sebelum ke destinasi yang ingin dituju. Buat kajian seteliti mungkin daripada A hingga Z, daripada research itu tadi akan ditukar menjadi itinerari.

Itinerari pula sebaiknya cetak sebagai garis panduan yang bakal dijadikan rujukan nanti. Kalau setakat main terjah lebih baik jangan pergi, buat habis duit saja. Tapi terpulanglah. Daripada pengalaman aku, bila tak ada itinerari nak cover 50 peratus daripada apa yang dia ingin pun tak akan dapat.

Ambil tahu juga keadaan-keadaan semasa. Jika dilihat dunia pada hari ini nampaknya seperti tidak begitu stabil. Ambil tahu juga perkara-perkara penting terutama yang melibatkan keselamatan pengembara.

Jika ingin dapatkan maklumat terperinci boleh ikuti safety talk yang aku akan anjurkan khas buat para traveler. Di situ akan dibincangkan lebih details berkenaan keselamatan ketika travel seperti bagaimana nak elak dari penipuan, situasi bahaya dan lain-lain.

Sebenarnya setiap kali pulang dari travel kita sudah bawa pulang satu perkara baru, travel bukan bergantung pada bilangan negara yang kita pergi. Sikit atau banyak bukan ukuran, yang penting apa yang kita belajar daripada pengembaraan tersebut. Bilangan negara itu bonus! Tapi pengalaman itulah yang lebih utama. Kembali balik kepada niat dan tujuan asal kenapa kita travel.

Inilah sebahagian kecil perkongsian daripada Haji Zainal yang sempat saya rakam. Sudah pasti masih tersimpan berjuta lagi kisah menarik yang tidak sempat beliau kongsikan.

Saya harap dengan adanya perkongsian ini akan memberi manfaat yang baik buat anda dan terus bersemangat tidak kira apa pun cabaran yang mendatang.

Jika anda ingin berkongsi kisah inspirasi yang menarik bersama kami, sila rujuk halaman ini atau anda juga boleh menghantar terus ke email saya di [email protected].


Cemerlang Hingga Terima Anugerah Di Belanda, Pelajar PhD Ini Juga Buat 3 Kerja

Zack Zairul merupakan seorang calon PhD di Universiti Teknologi Delft di Belanda.

Bagi menampung kos perbelanjaan di perantauan dan kerana nilai matawang yang tinggi di Eropah, beliau telah mengambil inisiatif dengan mengiklankan 1 daripada bilik di rumah sewaannya di AirBnB.

Menurut Zack Zairul pendapatan hasil daripada sewaan  itu di gunakan untuk menampung keperluan dan perbelanjaan pengajian beliau. Hasil daripada sewaan bilik ini juga membolehkan beliau menyimpan sebahagiannya untuk kos mengembara di Eropah.

Baca perkongsian 10 Tip ‘Paragliding’ Di Gunung Pilatus, Switzerland Oleh Zack Zairul

Pernah menjadi pengacara dan hos bagi rancangan ‘Bilikku Syurgaku’ di TV2 pada suatu masa dulu, Zack Zairul menggunakan pengalaman beliau sebagai pereka hias dalaman untuk menghias bilik yang disewakan semula dengan dekorasi yang menarik.

Apatah lagi apabila bilik yang disewakan mendapat sambutan yang baik daripada para pelawat yang berkunjung ke Delft.

Bila ditanya apakah yang mendorong beliau untuk melakukan lebih daripada 1 kerja, Zack Zairul menjawab;

Bagi saya, tidak guna kita sering merungut dan meminta kerajaan untuk menambah elaun sara hidup di perantauan.

Lagipun dengan sedikit kreativiti, kita boleh menambah pendapatan bulanan di sini dan dalam masa yang sama dapat menghukurkan sedikit wang ke Malaysia bagi tujuan kegunaan keluarga di kampung.

Menurut Zack Zairul beliau mengabadikan kenangan ini dengan menggunakan hashtag #zackphdjourney dan #europetrip2015 dan #europetrip2016 di akaun Instagram beliau.

Selain menyewakan semula bilik di rumah sewa, Zack Zairul turut menawarkan khidmat katering secara kecil-kecilan bagi menambahkan lagi pendapatan beliau.

Seorang yang meminati bidang masakan, Zack Zairul sempat mencuri sebahagian daripada masa belajar beliau dengan menerima tempahan dan memasak untuk pelajar-pelajar di sana dan juga rakyat Malaysia yang rindukan masakan Malaysia.

Menurut Zack Zairul bagi hobi masakan pula, ia diabadikan di dalam Instagram beliau dengan hashtag #zackresepi.

Pernah di suatu majlis suai kenal pelajar-pelajar baru di sana, dengan bantuan rakan-rakan saya telah menyajikan lauk ‘dalcha kambing’ kepada pelajar-pelajar dari negara lain dan mereka amat menyukainya.

Di samping itu, Zack Zairul juga merupakan seorang yang aktif berpersatuan di universiti.

Beliau telah dilantik menjadi pengerusi PhD council di Fakulti Senibina di universiti berkenaan dan diberi kepercayaan mengendalikan bengkel kursus metodologi penyelidikan kepada pelajar-pelajar PhD di sana.

Selain daripada itu Zack Zairul juga aktif mengendalikan kursus ATLAS.ti dan menawarkan bengkel kepada pelajar-pelajar di sana dengan mengenakan yuran yang lebih rendah berbanding kursus yang sama yang telah ditawarkan oleh pihak lain.

Ini juga merupakan satu lagi pendapatan sampingan yang dijana oleh beliau disamping menimba pengalaman bekerja di negara orang.

Hasil dari penglibatan aktif beliau di peringkat universiti, pihak Graduate School telah turut melantik beliau sebagai ‘PhD peers’ atau rakan PhD kepada pelajar-pelajar PhD junior di universiti berkenaan bagi memberi motivasi kepada pelajar-pelajar baru di sana.

Di samping itu, sebagai sebahagian daripada keperluan graduat, beliau turut aktif menyertai pelbagai persidangan di luar negara.

Daripada persidangan yang disertai, salah satu kejayaan yang membanggakan bagi Zack Zairul ialah apabila beliau menerima pengiktirafan daripada sebuah syarikat yang berpengkalan di Denmark bagi pembentangan beliau di Zurich, Switzerland.

Pengiktirafan ini diberikan di atas penyelidikan cemerlang beliau bagi mencari penyelesaian kepada sistem perumahan mampu milik di Malaysia.

Pada ketika ini, beliau sedang menunggu semakan terakhir dari pihak panel luar bagi thesis beliau dan seterusnya menunggu masa untuk detik akhir bagi majlis ‘defense’ yang akan menobatkan beliau sebagai calon PhD.

Beliau juga berharap hashtag #zackphdjourney akan dapat disempurnakan selepas beliau dianugerahkan PhD kelak.

Zack Zairul sempat memberitahu saya, beliau bersedia  untuk berkongsi pahit manis pengalaman serta perjalanan mendapatkan PhD kepada calon pelajar-pelajar PhD di Malaysia apabila kembali ke negara ini kelak.

Anda boleh ikuti perkembangan terkini Zack Zairul di Instagram zackzairul19.

Dikesempatan ini saya ingin mengucapkan selamat maju jaya dan lulus cemerlang buat Zack Zairul bagi pengajian PhD beliau.

Siapa sangka lelaki yang kelihatan biasa-biasa ini rupanya sibuk dengan berbagai aktiviti positif disamping turut menjana pendapatan  sampingan meskipun berkelana  di negara orang.

Semoga lebih ramai anak-anak muda di negara kita turut memiliki sifat berdikari seperti beliau.

Baca lagi: 11 Petua Menyiapkan Penulisan Tesis PhD Dalam Masa 3 Bulan


Cara Lelaki Ini Berdakwah Kepada Seorang Freethinker Buat Kami Rasa Bangga Dengan Beliau

Nota Editor : Kisah ini asalnya telah dikongsikan di fb wall Irman Bahrudden tentang bagaimana beliau bertemu dengan seorang pemuda freethinker sewaktu dalam perjalanan dari Ampang ke Shah Alam. Kami kongsikan semula di sini dengan izin dari penulis asal. Harapan kami ia turut memberi inspirasi kepada anda. Benarlah, berdakwah itu tidak sesukar yang disangkakan.

Biasanya saya bercakap pasal kita nak berbackpacker ke negara orang, tapi ni saya nak kongsi pengalaman tengah hari tadi.

Saya dari Ampang nak ke Shah Alam, ternampak seorang backpacker yang berjalan di tepi Highway DUKE siang2 panas-panas (dalam pkul 1pm). Nampak dia ada buat tanda ” like emoticon ” as isyarat nak tumpang so saya stop tepi. Tanya dia nak kemana, katanya “north, im heading to north.” So saya tumpang kan dia, katanya dia nak ke Thailand.

Sembang-sembang dalam kereta, katanya dia umur 24 tahun, seorang Freethinker dan berasal dari Russia. Trip dia berjalan kaki dari Vietnam – Laos -Thailand – Malaysia dan sekarang dia patah balik ke sana. Dia punya cara jalan-jalan kaki dan tumpang orang bergantung pada nasib katanya. Dan tanya dia tidur macam mana, dia random tidur mana-mana guna khemah.

Jadi kebetulan saya nak ke masjid, saya pun ajak dia sekali. Dia tak tahu langsung pasal Masjid Shah Alam, sekali bawak dia terpegun dia duk tengok-tengok masjid Shah Alam. Tapi yang “slack” sikit apabila ada sesetengah Melayu Islam pandang serong dekat orang bukan Islam yang bertatoo.

Serius, waktu ni dia terpegun terdiam lama tengok masjid ni. Moga dia tertarik untuk masuk Islam. Inshallah.

Ok. sambung balik. Dan bila ajak makan, dia kata dia takda duit, makan 2 hari sekali. Dia kata dia amal makan pisang dan sneakers je untukk saving. Jadi bagi dia try aiskrim, terkejut dia tengok Aiskrim Roti Malaysia.

Jadi, dah bawak dia pusing-pusing masjid sambil share-share pasal Islam sikit. Dia pun share pasal dia punya “tak percaya tuhan”. Dan share-share pengalaman. Pendapat dia pasal Malaysia :

Pastu saya pun ada hal lain, drop dia dekat tol Sungai Buloh. 10 minit lepas drop dia hujan. Rasa kesian pulak. Tapi dah gerak pun. So tu je, kita yang backpacker paham perasaan, so kita cuba amalkan dan tunjuk attitude yang baik kat foreigner inshallah sedikit sebanyak nanti Allah bantu kita di negara orang dan sedikit sebanyak kita berdakwah secara tak langsung.

(Surah An-Nisa’ – Ayat 36), Allah swt berfirman, yang bermaksud: “Dan hendaklah kamu beribadat kepada Allah dan jangan kamu sekutukan Nya dengan sesuatu pun jua dan hendaklah kamu berbuat baik kepada kedua ibu-bapa dan kaum kerabat dan anak-anak yatim dan orang-orang miskin dan jiran tetangga yang dekat dan jiran tetangga yang jauh dan rakan sejawat dan orang musafir yang terlantar dan juga hamba yang kamu miliki. Sesungguhnya Allah tidak suka kepada orang-orang yang sombong takbur dan membangga-banggakan diri.”

Semoga kita jadi orang yang beruntung. Untung dunia dan akhirat. Inshallah.


Kisah Jatuh Bangun Syarikat Hasselblad Sebelum Dibeli Oleh DJI

Jika anda seorang seorang yang meminati kamera vintage atau mengikuti perkembangan kamera sejak di zaman analog, anda pasti mengenali jenama-jenama yang gah ketika itu seperti Leica, Minolta dan Hasselblad.

Dua dekad berlalu, Leica kini bekerjasama bersama Huawei menghasilkan kamera khas buat smartphone manakala Konica Minolta tidak lagi menjalankan bisnes melibatkan kamera. Terbaru, DJI berjaya mendapatkan syarikat Hasselblad untuk ‘menyelamatkan’ daripada terus jatuh.

Ceritanya bermula apabila Hasselblad sebagai syarikat yang jaguh dizaman sebelum milenium ini tidak mengikuti perkembangan teknologi dengan memperkenalkan kamera digital sehingga 2002. Kerjasama Hasselblad bersama Contax berjaya menghasilkan sebuah model kamera yang hebat namun gagal untuk dipasarkan.

Kegagalan untuk bersaing dengan marketing yang dibuat oleh syarikat lain seperti Olympus, Sony dan Nikon ketika itu membuatkan Hasselblad terus ketinggalan. Oh ya, syarikat ini juga turut terpalit dengan krisis pengurusan yang teruk dimana mereka terpaksa menggantikan CEO yang baru setiap dua tahun.

Kata orang ‘better late than never‘, Hasselblad mengambil keputusan untuk melantik Perry Oosting sebagai CEO terbaru mereka. Untuk pengetahuan anda Perry Oosting merupakan watak penting dalam membangunkan Bulgari, Prada dan Gucci ke peringkat global sepanjang 25 tahun penglibatan di dalam industri pemasaran dan pengurusan.

Mengapa mereka memilih untuk melantik CEO daripada individu daripada latar belakang fesyen? Dikatakan hasrat Hasselblad untuk mengubah business model mereka daripada pengeluar kamera professional kepada kamera yang lebih premium turut menjadi punca. Dalam erti kata lain Hasselblad berminat untuk menjadi ‘Vertu’ di dalam industri kamera.

Selepas lebih setahun syarikat ini bersusah payah bersama pengurusan CEO terbaru, Hasselblad berjaya melancarkan kamera terbaru iaitu Hasselblad X1D. Hadir dengan rekaan yang begitu ikonik, ringan, inovatif dan moden buatkan orang ramai tidak sabar untuk mendapatkan ciptaan terbaru daripada syarikat yang berpengkalan di Sweden ini.

Secara asasnya, produk ini boleh dikira berjaya. Kamera berfungsi dengan baik dan disukai ramai. Hasselblad mungkin tidak banyak mengeluarkan kos untuk pemasaran, namun jenama yang dibawa ini berjaya meyakinkan orang ramai.

Dalam pada itu, muncul suatu masalah baharu buat Hasselblad dimana mereka sendiri tidak sangka akan berlaku. Tempahan yang diterima terlalu banyak sehinggakan mereka gagal untuk menyiapkannya. Lebih parah, syarikat ini tidak mempunyai dana yang mencukupi untuk memenuhi permintaan pelanggan selepas beberapa tahun menanggung rugi.

Hampir 6 bulan bergelut dengan krisis yang berlaku, syarikat yang memfokuskan kepada dron iaitu DJI berhasrat untuk ‘menyelematkan’ Hasselblad daripada terus jatuh. Sokongan dana yang diberikan DJI bakal memberi akses kepada Hasselblad untuk menghasilkan lebih banyak pengeluaran kepada pengguna.

Walaubagaimanapun, kami sangat teruja untuk melihat bagaimana hasilnya apabila syarikat melibatkan dua buah negara iaitu Sweden dan China ini mula bergabung. Adakah kita akan dapat melihat dron premium di masa akan datang? Sama-sama kita nantikan.


Bermula Di Rumah, Bagaimana Zaaba Bina Perniagaan Dan Miliki Lebih 1000 Ejen Jualan

Hidup susah sejak kecil, bapa yang bekerja sebagi pemandu, ibu tidak bekerja dan menjadi anak sulung dalam adik beradik seramai 6 orang menjadi faktor paling besar kenapa beliau sanggup bersusah payah mencari pendapatan sampingan.

Itulah antara yang diceritakan oleh Zaaba Mansor kepada saya. Sebagai seorang yang sudah beberapa tahun mengenali beliau, saya tidak menyangka walaupun pernah hidup susah tapi Zaaba tidak pernah berputus asa mencuba hingga akhirnya berjaya menikmati pencapaian peribadi beliau kini.

Setelah hampir 2 tahun tidak duduk semeja dan berborak dengan beliau, hari ini kami bertemu 4 mata bagi mendapatkan kisah tentang bagaimana beliau bermula, dari membina jenama perniagaan sehingga memiliki lebih 1000 rangkaian ejen di seluruh Malaysia.

1. Boleh ceritakan latar belakang pendidikan dan kerjaya?

Pendidikan akhir saya adalah dalam ijazah bidang IT di UPM. Sewaktu di semester ke 2 di universiti, saya bekerja part time di Xtra Supercenter (sekarang dah jadi Giant). Kerja part time ni saya buat hingga semester ke 4. Semester ke 5 saya berhenti buat part time sebab pointer peperiksaan akhir saya jatuh. Saya takut biasiswa JPA yang saya dapat ditarik balik. Tapi semester ke 6 saya buat kerja part time semula. Kali ini di Carrefour Sri Petaling.

Dari hasil kerja part time masa belajar saya dapat beli motor 2 baru dan hantar duit ke kampung. Dapatlah bantu belanja dapur untuk mak ayah di kampung walaupun tak banyak.

Selepas habis belajar, saya sambung kerja part time di Carrefour pula. Kemudian saya ditawarkan jawatan sepenuh masa di pasaraya ini. Tapi disebabkan temuduga yang saya kena hadir di tarikh 2 hari sebelum raya, saya tak pergi temuduga.

Tambahan pula saya dah balik ke Terengganu naik motor. Jika saya hadir temuduga, maka saya perlu terus kerja di hari raya. Itu yang bakal boss saya cakap. Saya nak beraya dengan mak. Jadi saya lepaskan peluang itu.

Kemudian saya kerja di Astro dari tahun 2004 – 2008. Tahun 2008 hingga 2015 saya kerja dengan Fama. Sejak 2008 saya cuba berniaga online, bermula dengan jual jus kesihatan.

Saya juga pernah jadi ejen unit trust tapi sekejap saja. Segala pengalaman yang saya dapat daripada kerja di atas mencorakkan apa yang saya lakukan kini.

Ogos 2015 saya berhenti kerja dan tumpukan perhatian kepada perniagaan online saya. Alhamdulillah perniagaan saya masih berjalan dengan baik hingga kini.

2. Bagaimana Zaaba mula berniaga? Apakah faktor yang mendorong?

Tahun 2008 saya cuba berniaga online, nak cari duit lebih untuk bantu mak ayah di kampung. Saya jual jus kesihatan di internet. Di waktu yang sama saya cuba buat bisnes sampingan lain iaitu tanam cendawan dengan rakan saya.

Lokasi tanam cendawan di Melaka. Saya di Lembah Klang, rakan kongsi saya di Johor. Setiap jumaat petang saya naik motor ke Melaka. Ahad petang saya balik ke Klang semula. Inilah rutin saya masa tu. Jika hujan di tengah jalan, kuyuplah saya bila tiba di Melaka.

Sayangnya usaha tanam cendawan hanya 2 bulan saja. Tak ada orang jenguk ladang di hari bekerja. Mesin dan barang kami dicuri orang. Habis terbakar modal saya sebanyak RM2 ribu.

Dari sini saya mula cari peluang lain untuk bisnes online. Pada masa tu banyak yang memperkatakan tentang beberapa penyakit berbahaya, dan rencana tentangnya turut saya baca di surat khabar. Jadi saya cuba fikirkan penyelesaian alternatif.

Baca info di internet, buat kajian apakah herba alternatif yang boleh diambil oleh mereka yang ingin mencuba, dan apakah yang saya boleh tawarkan kepada pasaran.

Dari sini saya beli biji aprikot dan cuba makan. Rasanya sangat pahit. Selama 2 tahun biji aprikot yang saya beli jadi perhiasan di atas meja kerja di pejabat. Saya masukkan ke dalam botol. Mulanya saya berikan kepada rakan pejabat untuk makan. Saja suka-suka. Dan jika ada pelawat datang ke pejabat, saya beri mereka cuba juga. Memang semua cakap pahit.

Akhirnya saya terfikir, kenapa tidak saya cuba jual aprikot ini dalam bentuk kapsul saja. Lebih mudah nak telan. Tak ada rasa pahit lagi. Dari sini saya cuba-cuba berniaga online dan keluarkan produk sendiri.

Saya bermula dengan apa yang ada di tangan, modal paling minima. Nak jadikan aprikot dalam bentuk kapsul saya beli blender khas untuk blend aprikot. Beli botol, beli kapsul.

Rutin tidur saya mula bertukar. Jam 2 pagi saya mula blend aprikot. Nak hasilkan 100 kapsul ambil masa 2 jam untuk siap sebab hancurkan pakai blender. Mengeluh juga dalam hati bila nak habiskan masa 2 jam untuk 100 kapsul.

Saya cuba-cuba jual online, sikit-sikit. Ada sekali tu, seorang pembeli buat tempahan tapi minta saya hantar sendiri kepadanya. Memang saya hantar dan kami berkenalan. Tapi saya tak tahu siapa dia.

Hinggalah setelah beberapa kali hantar, dia minta saya pos saja. Waktu ini baru dimaklumkan bahawa dia adalah seorang doktor. Ini buat saya terfikir, jika saya boleh jual kepada doktor, kenapa tidak kepada orang lain?

Ia bagaikan pembakar semangat kepada saya untuk buat jualan lebih banyak dan giatkan pemasaran. Sejak itu saya cuba luaskan pasaran, cari kilang yang boleh keluarkan produk saya dalam jumlah yang lebih banyak.

Saya banyak habiskan wang buat pemasaran di Facebook. Saya mensasarkan jualan kepada 2 kelompok di media sosial. Pengguna dan mereka yang nak berniaga dan jadi ejen.

Sehingga kini pemasaran utama saya masih lagi dengan menjalankan iklan di Facebook terutama untuk bantu jualan ejen-ejen dan stokis. FB ads juga saya gunakan sebagai cara untuk mewujudkan kesedaran dan kukuhkan jenama ND Life di media sosial.

Buat masa ini, kos pemasaran yang saya habiskan setiap bulan adalah sekitar RM10k ke RM20k. Bagi memastikan duit yang dileburkan untuk pemasaran adalah berbaloi, saya pastikan agar mendapat ROI yang positif.

4. Berapa ramai ejen dan stokis yang Zaaba ada sekarang?

Saya ada 1000 ejen, 29 stokis dan 126 farmasi yang memasarkan produk di bawah jenama ND Life.

Selain dari itu, Zaaba juga menjual secara terus kepada pelanggan di website NDLife.com.my dan di Facebook Page NDLife.

5. Bagaimana Zaaba uruskan ejen, stokis dan farmasi?

Untuk ejen dan stokis, saya ada sediakan support group di Facebook. Setiap satu diasingkan. Ejen di group ejen, dan untuk stokis di group stokis. Bagi farmasi pula, stokis akan berurusan dengan farmasi tanpa perlu melalui saya. Sebarang urusan jual beli dengan farmasi, stokis yang uruskan.

6. Bagaimana pula Zaaba beri galakan dan reward kepada ejen dan stokis?

Sewaktu jadi ejen unit trust, saya pernah rasai pengalaman kurang manis bila tidak dihargai oleh upline setiap kali berjaya close sale. Saya ambil ini sebagai pengajaran.

Bila saya dah ada ejen, saya hargai mereka. Setiap bulan saya buat inisiatif jualan. Jika mereka berjaya capai sasaran, ada ganjaran yang saya berikan. Antara cabaran yang saya berikan adalah cabaran jongkong emas setiap bulan dan ganjaran umrah sekali setahun kepada yang berjaya capai jualan sasaran. Bagi tahun ini saya tambah satu lagi ganjaran iaitu syarikat akan belikan kereta sebagai hadiah kepada yang berjaya capai sasaran jualan.

Bagi saya ejen dan stokis adalah sebahagian daripada harta syarikat. Mereka saya anggap sebagai orang yang bertanggungjawab membantu syarikat berkembang. Mereka adalah channel yang membawa produk syarikat ke sasaran pengguna. Jadi mereka perlu saya hargai dan jaga.

Untuk stokis pula, kebanyakan mereka adalah orang-orang yang bersama dengan saya sejak 4 tahun lepas, sewaktu produk saya masih belum dikenali. Mereka inilah yang aktif memasarkan produk saya sejak dari awal hingga kini. Saya lantik mereka jadi stokis. Jadi ejen-ejen boleh berurusan dengan stokis tanpa perlu melalui saya.

Sehingga kini saya selesa berniaga online. Malahan ada ramai stokis dan ejen yang berhubung di online saja dengan saya. Setakat ini hanya sekali saja saya buat pertemuan dengan stokis dan ejen, iaitu pada tahun lepas. Selebihnya hanya di support group di Facebook.

Jika mereka ada soalan, kami bantu dari sana. Malahan ejen-ejen saya juga aktif membantu sesama mereka berhubung soal jawab tentang satu-satu produk. Bagi saya, tidak wujud jurang antara saya dan para ejen. Mereka bebas bertanya, selalunya pasti ada yang membantu dan berikan jawapan.

7. Bagaimana pula dengan staff dan pejabat?

Saya ada 2 orang staff. Seorang di Rawang, seorang di Melaka. Kedua-duanya adalah surirumah. Saya berkenalan dengan mereka di media sosial dan telah menjadi staff saya sejak 4 tahun lepas.

Saya tak pernah berjumpa dengan staff saya yang tinggal di Melaka sehingga kini. Segala arahan saya berikan melalui online dan whatsapp saja.

Yang di Rawang pula, beliau uruskan pembungkusan dan penghantaran kepada ejen dan stokis. Saya sewa satu rumah di sebelah rumah beliau dan jadikan stor untuk simpan barang dan produk.

Mungkin sudah rezeki saya dapat pekerja yang baik dan amanah. Saya boleh hantar mesej kepada mereka pada bila-bila masa. Jika saya ada idea atau kerja yang saya teringat untuk mereka buat, saya hantar saja tak kira masa, termasuk pada jam 2 pagi. Esok paginya mereka akan balas. Malahan ada masa mereka pula yang ingatkan saya untuk kerja yang saya terlupa.

Sejak berhenti kerja pada tahun 2015 hingga sekarang, pejabat saya hanyalah di rumah. Cara ini membantu saya berjimat dari segi perbelanjaan yang tidak perlu seperti sewa pejabat, bil air, api dan hal-hal lain.

Di waktu yang sama saya dapat berada bersama keluarga setiap masa, lihat anak membesar. Dulu saya dah penat bekerja siang malam, naik motor ke sana sini, pernah rugi. Mungkin inilah yang tuhan berikan kepada saya selepas sekian lama berusaha. Buat masa ini saya selesa bekerja dari rumah saja.

8. Dah 5 tahun jenama ND Life berada di pasaran. Bagaimanakah perkembangan terkini?

Alhamdullillah. Saya bermula dengan 1 produk dan kini telah berkembang kepada 10 produk. Semuanya produk kesihatan alternatif iaitu:

Kesemua produk di atas telah mendapat kelulusan KKM dan boleh dipasarkan dengan meluas.

Selain di Malaysia, produk ND Life juga telah dipasarkan di Brunei, Singapura, Thailand, Indonesia, Riyadh dan Austria. Kesemua ini dibawa ke luar negara oleh ejen-ejen saya.

Kebanyakan mereka bermula dengan mencuba untuk diri sendiri, kemudiannya mereka cuba jual dan masih jadi ejen yang aktif memasarkan produk keluaran syarikat sehingga kini.

9. Siapakah sasaran utama bagi pemasaran produk ND Life?

Kebanyakannya pembeli produk kami adalah wanita. Malahan ejen-ejen dan stokis kami jga bermula dengan mengambil produk kami untuk kegunaan sendiri. Mungkin ini menjadi faktor kenapa mereka yakin untuk turut pasarkan produk kami.

9. Bagaimana pula Zaaba melihat dari sudut persaingan yang wujud daripada pengeluar produk kesihatan yang sama di negara ini?

Bagi saya yang penting bina kesetiaan dengan para stokis dan beri ganjaran kepada ejen. Saya jaga hubungan dengan mereka ini. Secara tak langsung saya tak perlu risau tentang persaingan kerana produk keluaran syarikat saya dijual pada harga yang kompetitif dan mampu dibeli.

Saya belajar daripada kejadian yang berlaku kepada usahawan lain. Bagi saya isu trademark adalah satu isu yang penting. Selepas 1 tahun mengusahakan ND Life, saya daftar trademark. Dan alhamdulillah, ia satu langkah yang kena pada masanya sebab beberapa bulan kemudian saya dapat tahu ada pihak yang cuba gunakan jenama saya.

11. Apakah cabaran yang Zaaba lihat sebagai seorang yang memasarkan produk kesihatan? Ditambah dengan lambakan berbagai produk kesihatan di pasaran ketika ini?

Bagi saya yang penting dapatkan kelulusan KKM. Untuk produk keluaran kami, kesemuanya menggunakan 100% bahan asal tanpa campuran bahan lain. Sebagai contoh kapsul aprikot, bahannya adalah 100% biji aprikot yang dihancurkan, tiada bahan sampingan lain. Begitu juga dengan produk lain.

Bukan mudah nak dapat kelulusan KKM. Untuk produk pertama dapatkan kelulusan, ia ambil masa selama 3 tahun. Selepas berjaya dapat, baru saya berani pasarkan secara meluas.

Dalam hal ini, saya ambil tanggungjawab dengan produk yang dipasarkan dan perlu berlaku jujur dengan pelanggan kami. Jangan sesekali tambah bahan sampingan lain ke dalam produk. Bagi saya inilah kelebihan produk saya. Jujur memberitahu kandungan sebenar produk tanpa selindung.

Pengalaman rugi masa cuba usahakan tanaman cendawan sebanyak RM2K. Penat ulang alik ke Melaka.

Dan saya pernah rugi RM70k sewaktu usahakan projek tanam timun. Habis duit yang dilaburkan. Tapi saya anggap ini sebagai pengalaman. Mulanya rasa down juga tapi saya cepat-cepat move on, ingatkan diri agar redha dengan apa yang berlaku.

Sehingga kini saya tiada mentor. Hanya suka baca kisah inspirasi usahawan yang berjaya. Saya suka pergi ke kelas-kelas tertentu contohnya kelas FB Ads dan kelas pemasaran. Balik saya cuba praktiskan. Saya lebih banyak buat ‘try and error‘.

Bagi tahun ini saya sasarkan produk saya berada di 200 farmasi seluruh negara. Saya bina perniagaan ini bukan untuk diri saya, tapi juga untuk keluarga saya.

Dengan keuntungan yang saya dapat, saya dapat balas jasa pakcik yang pernah pinjamkan motor sewaktu saya belajar dulu, dapat bawa mak ayah ke Mekah, dapat bagi duit kepada adik-adik yang masih belajar.

Impian saya atu hari nanti nak ada wisma ND Life.

Saya gembira hidup sederhana dan tidak dikenali, pakai apa yang ada. Selebihnya saya mahu balas jasa ibubapa dan mereka yang pernah membantu sewaktu saya tiada apa-apa dulu. Sekarang pun saya rasa masih seperti biasa, bebas ke mana saja. Risau juga takut nanti dah keluar di Vocket jadi lain pula.

16. Pesanan buat para usahawan yang masih menapak

Ambil berat tentang trademark. Bila anda lihat jenama anda mula berkembang dan boleh pergi jauh, cepat-cepat daftar trademark.

Hidup sebagai usahawan ada masa kena tipu dan rugi. Jangan down lama-lama. Redha dan move on.